
ΣΥΝΟΨΗ
ΤΗΣ ΕΤΗΣΙΑΣ ΕΚΘΕΣΗΣ
ΤΗΣ ΕΑΤ ΓΙΑ ΤΟ
2015


Επιτεύγµατα της ΕΑΤ το 2015

Ολοκλήρωση του ενιαίου εγχειριδίου κανόνων και ενίσχυση της συνεκτικότητας του προληπτικού ρυθµιστικού πλαισίου

Το 2015 η Ευρωπαϊκή Αρχή Τραπεζών (ΕΑΤ) εργάστηκε µε σκοπό την ολοκλήρωση του µεγαλύτερου µέρους της δέσµης µέτρων της G-20, ενισχύοντας µε τον τρόπο αυτό την εφαρµογή του ενιαίου εγχειριδίου κανόνων στον τραπεζικό τοµέα της Ευρωπαϊκής Ένωσης (ΕΕ). Οι εργασίες αυτές περιλάµβαναν δεσµευτικά τεχνικά πρότυπα, εκθέσεις, κατευθυντήριες γραµµές και γνωµοδοτήσεις στο πλαίσιο της οδηγίας για τις κεφαλαιακές απαιτήσεις (CRD) / του κανονισµού για τις κεφαλαιακές απαιτήσεις (CRR) σε σχέση µε ευρύ φάσµα θεµάτων.

Στον τοµέα των αποδοχών, η ΕΑΤ εργάστηκε το 2015 µε σκοπό τη διασφάλιση ενός ενισχυµένου πλαισίου αποδοχών για τα θεσµικά όργανα της ΕΕ και ισότιµων όρων ανταγωνισµού µέσω της κατάρτισης κατευθυντήριων γραµµών σχετικά µε τις ορθές πολιτικές αποδοχών, οι οποίες θα τεθούν σε ισχύ την 1η Ιανουαρίου 2017. Η εφαρµογή της αρχής της αναλογικότητας σε ειδικές περιστάσεις αποτέλεσε βασικό στοιχείο των εργασιών της ΕΑΤ στον συγκεκριµένο τοµέα, γεγονός που οδήγησε την Αρχή στην έκδοση γνωµοδότησης προς την Ευρωπαϊκή Επιτροπή, το Ευρωπαϊκό Κοινοβούλιο και το Συµβούλιο, η οποία θα συµβάλει στην επανεξέταση των διατάξεων περί αποδοχών που βρίσκεται σε εξέλιξη.

Στον τοµέα της ρευστότητας, η ΕΑΤ δηµοσίευσε το 2015 την πρότασή της για τη διαβάθµιση του δείκτη καθαρής σταθερής χρηµατοδότησης (NSFR), καθώς και εκτίµηση των επιπτώσεών της στο προφίλ κινδύνου των ιδρυµάτων της ΕΕ ανά επιχειρηµατικό µοντέλο, στις χρηµατοπιστωτικές αγορές, στον τραπεζικό δανεισµό και στην οικονοµία συνολικά. Στην έκθεση NSFR, η ΕΑΤ συνέστησε την καθιέρωση του NSFR στην ΕΕ σε αυτοτελή και ενοποιηµένη βάση και προέβλεψε συγκεκριµένες απαλλαγές για ορισµένες ιδιαιτερότητες, όπως ζητήθηκε από την Επιτροπή. Η έκθεση NSFR θα παράσχει στήριξη στην Επιτροπή κατά την αξιολόγηση της καταλληλότητας της εφαρµογής του NSFR στην ΕΕ που θα διενεργήσει η Επιτροπή, η οποία θα υποβάλει στο Ευρωπαϊκό Συµβούλιο και στο Κοινοβούλιο τη νοµοθετική της πρόταση σχετικά µε τον NSFR πριν από το τέλος του 2016, ούτως ώστε να διασφαλιστεί ότι τα ιδρύµατα διαθέτουν σταθερή πηγή χρηµατοδότησης.

Το 2015 η ΕΑΤ συνέβαλε σε σηµαντικό βαθµό στην ανάπτυξη του ευρωπαϊκού ρυθµιστικού πλαισίου για την τιτλοποίηση και διαδραµάτισε σηµαντικό ρόλο στην πρόταση της Επιτροπής για την αναζωογόνηση των αγορών τιτλοποιήσεων στο πλαίσιο του σχεδίου για την ένωση κεφαλαιαγορών, το οποίο βασίζεται ουσιαστικά στις συµβουλές και στις συστάσεις τις οποίες εξέδωσε η ΕΑΤ τον Ιούλιο και τον Δεκέµβριο του 2015 και οι οποίες κάλυπταν τις τιτλοποιήσεις «πραγµατικών πωλήσεων» και τις σύνθετες τιτλοποιήσεις. Στις συστάσεις της, η ΕΑΤ υπογράµµισε τη σηµασία της αναδιάρθρωσης της αγοράς τιτλοποιήσεων για την ενίσχυση της εµπιστοσύνης των επενδυτών στα τιτλοποιηµένα προϊόντα, την εξάλειψη της αντίληψης του στίγµατος που περιβάλλει την αγορά τιτλοποίησης κατόπιν περιπτώσεων αθέτησης υποχρεώσεων σε σχέση µε προϊόντα χαµηλής ποιότητας και υψηλού κινδύνου κατά τη διάρκεια της χρηµατοπιστωτικής κρίσης, καθώς και για την παροχή εναλλακτικού διαύλου χρηµατοδότησης στην πραγµατική οικονοµία. Επιπλέον, η ΕΑΤ πραγµατοποίησε επίσης, από κοινού µε την Ευρωπαϊκή Αρχή Κινητών Αξιών και Αγορών (ESMA) και την Ευρωπαϊκή Αρχή Ασφαλίσεων και Επαγγελµατικών Συντάξεων (EIOPA), διαβουλεύσεις µε τους συµφεροντούχους σχετικά µε την αντιστοίχιση των αξιολογήσεων πιστοληπτικής ικανότητας που αποδίδονται στα προϊόντα τιτλοποίησης µε τις βαθµίδες πιστοληπτικής διαβάθµισης που διατίθενται βάσει των κεφαλαιακών απαιτήσεων του κανονισµού CRR. Η ΕΑΤ εκπόνησε επίσης ουσιαστική ανάλυση σχετικά µε τη διαφάνεια των αγορών τιτλοποίησης στην ΕΕ.


Σχήµα 1: Η ΕΑΤ στο πλαίσιο της τραπεζικής ένωσης

Ολοκλήρωση του ρυθµιστικού πλαισίου αποτελεσµατικών µηχανισµών ανάκαµψης, εξυγίανσης και συστηµάτων εγγύησης των καταθέσεων

Στον τοµέα της διαχείρισης κρίσεων, η ΕΑΤ ακολούθησε απαιτητικό πρόγραµµα εργασιών ώστε να είναι σε θέση να συνδράµει όλα τα κράτη µέλη της ΕΕ στη βελτίωση των οικείων συστηµάτων ανάκαµψης, εξυγίανσης και προστασίας των καταθετών. Το πρόγραµµα εργασιών διαρθρώθηκε γύρω από τους ακόλουθους άξονες: i) ολοκλήρωση και ενίσχυση του ρυθµιστικού πλαισίου µέσω προτύπων και κατευθυντήριων γραµµών επιπέδου 2, ii) προαγωγή της εποπτικής σύγκλισης, µεταξύ άλλων µέσω σωµάτων εποπτών και εξυγίανσης και iii) συµβολή στη διαµόρφωση ενός φιλόδοξου προγράµµατος δράσης στον τοµέα της εξυγίανσης σε παγκόσµιο επίπεδο. Με την εδραίωση της τραπεζικής ένωσης, η ΕΑΤ ανέλαβε πρόσθετες αρµοδιότητες στο πλαίσιο των καθηκόντων της ως συντονιστή για ολόκληρη την ΕΕ.

Δυνάµει των εντολών της που απορρέουν από την οδηγία για την ανάκαµψη και την εξυγίανση των τραπεζών (BRRD) και από την οδηγία περί των συστηµάτων εγγυήσεων των καταθέσεων (DGSD), η ΕΑΤ έχει οριστικοποιήσει, από το 2014, 33 τεχνικά πρότυπα, κατευθυντήριες γραµµές και γνωµοδοτήσεις στο πλαίσιο της εξυγίανσης και της προστασίας των καταθετών. Με αυτά τα προϊόντα επιπέδου 2 ολοκληρώνεται το εναρµονισµένο ρυθµιστικό πλαίσιο και παρέχεται στήριξη στις αρχές εποπτείας και εξυγίανσης καθώς και στα συστήµατα εγγύησης των καταθέσεων (ΣΕΚ) σε ολόκληρη την ΕΕ κατά την εφαρµογή των κανόνων στην πράξη.

Ένας τοµέας ιδιαίτερης σηµασίας στο πρόγραµµα εργασιών της ΕΑΤ κατά το 2015 ήταν το σχέδιο τελικών ρυθµιστικών τεχνικών προτύπων (RTS) σχετικά µε τον καθορισµό ελάχιστων απαιτήσεων ιδίων κεφαλαίων και επιλέξιµων υποχρεώσεων (MREL). Βάσει της οδηγίας BRRD, µε τις ελάχιστες απαιτήσεις ιδίων κεφαλαίων και επιλέξιµων υποχρεώσεων επιδιώκεται να διασφαλιστεί ότι, κατά τον χρόνο αφερεγγυότητας, ένα ίδρυµα διαθέτει επαρκείς επιλέξιµες υποχρεώσεις οι οποίες πρέπει να αποµειωθούν ή να µετατραπούν προκειµένου να απορροφηθούν οι ζηµίες. Οι MREL καθορίζονται από τις αρχές εξυγίανσης βάσει κατά περίπτωση εξέτασης για κάθε ίδρυµα ώστε να διαθέτει εύρωστες ελάχιστες απαιτήσεις. Τα RTS προσδιορίζουν περαιτέρω τα κριτήρια που διέπουν τις εν λόγω απαιτήσεις και αποβλέπουν, συνεπώς, στην επίτευξη σηµαντικά υψηλότερου βαθµού εναρµόνισης, µε σεβασµό παράλληλα της πολυµορφίας των ιδρυµάτων και των επιχειρηµατικών µοντέλων σε ολόκληρη την ΕΕ.

Όσον αφορά τη συνεργασία και τον συντονισµό σε διασυνοριακό επίπεδο, η ΕΑΤ δηµιούργησε ένα πλαίσιο συνεργασίας µεταξύ των αρχών εξυγίανσης και άλλων αρχών στο πλαίσιο σωµάτων. Το πλαίσιο αυτό προβλέπει την ενεργό ανταλλαγή πληροφοριών και ενθαρρύνει τη διεξαγωγή αποτελεσµατικού διαλόγου µεταξύ των αρχών που είναι αρµόδιες για τις τράπεζες και τις θυγατρικές / τα σηµαντικότερα υποκαταστήµατά τους και παρέχει συνδροµή για τη λήψη κοινών αποφάσεων.

Σε τελικό σχέδιο RTS, η ΕΑΤ καθορίζει τον τρόπο µε τον οποίο θα πρέπει να λειτουργούν τα εν λόγω σώµατα, καλύπτοντας µεταξύ άλλων ζητηµάτων τη συγκρότηση και τη διαχείριση σωµάτων εξυγίανσης, την κατάρτιση σχεδίων εξυγίανσης στο πλαίσιό τους, καθώς και την εκτέλεση µηχανισµών εξυγίανσης.

Σχήµα 2: Κρίσιµα θέµατα προς εποπτεία το 2015

Ενίσχυση της εποπτικής σύγκλισης και διασφάλιση της συνεκτικής εφαρµογής των πολιτικών εποπτείας και ρύθµισης σε ολόκληρη την ΕΕ

Το 2015 δύο σηµαντικά θέµατα του έργου εποπτικής σύγκλισης ήταν τα εξής: ο «δεύτερος πυλώνας», ενόψει της προβλεπόµενης ηµεροµηνίας εφαρµογής των κατευθυντήριων γραµµών της ΕΑΤ σχετικά µε τις κοινές διαδικασίες και µεθόδους για τη διαδικασία εποπτικού ελέγχου και αξιολόγησης (ΔΕΕΑ) από 1ης Ιανουαρίου 2016, και ο «σχεδιασµός ανάκαµψης», λόγω της έναρξης ισχύος της οδηγίας BRRD στην αρχή του έτους και των απαιτήσεων σχετικά µε τα σώµατα εποπτών.

Οι εργασίες της ΕΑΤ σχετικά µε την εποπτική σύγκλιση αναπτύχθηκαν µέσω της αξιολόγησης των εποπτικών πρακτικών, της διαµόρφωσης εποπτικής πολιτικής και του προγράµµατος κατάρτισης της ΕΑΤ.

■Αξιολόγηση των εποπτικών πρακτικών: η ΕΑΤ εστίασε τις προσπάθειές της στην κατάρτιση της πρώτης ετήσιας έκθεσής της σχετικά µε την εποπτική σύγκλιση (η οποία δηµοσιεύτηκε τον Απρίλιο του 2015), καθώς και στην αξιολόγηση του τρόπου λειτουργίας των σωµάτων εποπτών και της εποπτικής σύγκλισης στο πλαίσιο του σχεδιασµού ανάκαµψης.

■Διαµόρφωση εποπτικής πολιτικής: το 2015 οι εργασίες της ΕΑΤ σε επίπεδο πολιτικής στον τοµέα της εποπτικής σύγκλισης επικεντρώθηκαν σε ζητήµατα του δεύτερου πυλώνα και, ως εκ τούτου, έχοντας ως στόχο την αντιµετώπιση του προβλήµατος της ασάφειας και τη διασφάλιση υψηλότερου βαθµού σύγκλισης, η ΕΑΤ δηµοσίευσε γνωµοδότηση σχετικά µε την αλληλεπίδραση του πρώτου πυλώνα, του δεύτερου πυλώνα και της συνδυασµένης απαίτησης αποθέµατος ασφαλείας, καθώς και σχετικά µε το µέγιστο διανεµητέο ποσό (ΜΔΠ). Επιπροσθέτως, στο πλαίσιο του δεύτερου πυλώνα, η ΕΑΤ βρίσκεται επί του παρόντος στο στάδιο της ανάπτυξης πολιτικής για τον κίνδυνο της τεχνολογίας πληροφοριών και επικοινωνιών (ΤΠΕ), το αποτέλεσµα της οποίας θα είναι συµπληρωµατικό προς τις κατευθυντήριες γραµµές της ΕΑΤ σχετικά µε τη διαδικασία εποπτικού ελέγχου και αξιολόγησης (ΔΕΕΑ). Τέλος, η ΕΑΤ καταρτίζει επίσης πολιτική σχετικά µε τις απλουστευµένες υποχρεώσεις για τον σχεδιασµό ανάκαµψης βάσει της οδηγίας BRRD.

■Το πρόγραµµα κατάρτισης της ΕΑΤ: το 2015 η ΕΑΤ παρείχε τον πρωτοφανή στα χρονικά αριθµό των 24 προγραµµάτων κατάρτισης για τα µέλη του προσωπικού των αρµόδιων αρχών (ΑΑ), καταγράφοντας αύξηση της τάξης του 41 % σε σύγκριση µε τα προγράµµατα κατάρτισης που είχε προσφέρει το 2014, µε συνολικό αριθµό άνω των 1 000 συµµετεχόντων. Το 2015 η κατάρτιση στο πλαίσιο της ΕΑΤ συνίστατο σε 16 τοµεακά προγράµµατα κατάρτισης, εκ των οποίων δύο ήταν διατοµεακά και διοργανώθηκαν από κοινού µε την EIOPA, και πέντε αφορούσαν την απόκτηση µη τεχνικών δεξιοτήτων. Συνολικά, το 2015 παρακολούθησαν προγράµµατα κατάρτισης της ΕΑΤ 1 018 συµµετέχοντες, ενώ ορισµένοι υποψήφιοι τοποθετήθηκαν σε λίστες αναµονής για σεµινάρια κατάρτισης µε υπεράριθµες εγγραφές.

Προσδιορισµός, ανάλυση και αντιµετώπιση των κυριότερων κινδύνων στον τραπεζικό τοµέα της ΕΕ

Στο πλαίσιο της αξιολόγησης την οποία διενεργεί σχετικά µε τους κινδύνους και τα τρωτά σηµεία του τραπεζικού συστήµατος της ΕΕ, η ΕΑΤ συνέχισε να καταρτίζει την έκθεσή της για την αξιολόγηση κινδύνου σε εξαµηνιαία βάση. Στην έκθεση παρέχεται προοπτική αξιολόγηση των κινδύνων µε βάση εποπτικά στοιχεία και δεδοµένα της αγοράς, καθώς και πληροφορίες της αγοράς.

Οι πίνακες κινδύνου της ΕΑΤ αποτελούν άλλη µία συνιστώσα της τακτικής αξιολόγησης κινδύνου την οποία διενεργεί σε τριµηνιαία βάση η ΕΑΤ και συµπληρώνουν την έκθεση αξιολόγησης κινδύνου. Συνοψίζουν τους κυριότερους κινδύνους και τα κυριότερα τρωτά σηµεία που διαπιστώνονται στον τραπεζικό τοµέα µε βάση την εξέλιξη µιας σειράς βασικών δεικτών κινδύνου. Με τη χρήση εκτενούς καταλόγου φορέων παροχής στοιχείων, καθώς και αυξηµένου αριθµού βασικών δεικτών κινδύνου, κατά τη διάρκεια του 2015, η ΕΑΤ επιτέλεσε σηµαντικό έργο µε σκοπό τη βελτίωση του πίνακα κινδύνου.

Η ΕΑΤ παρακολουθεί επίσης τις τάσεις της ποιότητας των στοιχείων ενεργητικού σε όλες τις χώρες της ΕΕ. Η Αρχή έχει συµβάλει σε συζητήσεις που πραγµατοποιήθηκαν σχετικά µε τα µη εξυπηρετούµενα δάνεια στο πλαίσιο της οικονοµικής και δηµοσιονοµικής επιτροπής και της επιτροπής χρηµατοπιστωτικών υπηρεσιών της ΕΕ, µε αναλύσεις της σύνδεσης µεταξύ, αφενός, των δεικτών κεφαλαίου, των δεικτών µη εξυπηρετούµενων δανείων και της προθυµίας των τραπεζών να χορηγούν δάνεια και, αφετέρου, των µεταβολών των επιχειρηµατικών µοντέλων των τραπεζών και της κερδοφορίας τους. Το 2015 η ΕΑΤ υπέβαλε, τόσο στο εσωτερικό της όσο και στο συµβούλιο εποπτών, τις εκθέσεις επιδόσεων των τραπεζών της ΕΕ, µε αναλυτικά δεδοµένα ανά τράπεζα, βάσει των τριµηνιαίων αποτελεσµάτων των µεγάλων τραπεζών της ΕΕ.

Τον Σεπτέµβριο του 2015 η ΕΑΤ ξεκίνησε να εκδίδει έκθεση σχετικά µε το επίπεδο επιβάρυνσης των στοιχείων ενεργητικού των τραπεζών, η οποία θα δηµοσιεύεται ετησίως στον δικτυακό τόπο της ΕΑΤ. Πέραν της υποβολής εκθέσεων ανά τακτά χρονικά διαστήµατα, η ΕΑΤ συνέβαλε επίσης στην εκπόνηση ad hoc µελετών. Στις αρχές του 2015 η Αρχή δηµοσίευσε έγγραφο σχετικά µε τις δυνητικές επιπτώσεις των ρυθµιστικών µέτρων στα επιχειρηµατικά µοντέλα των τραπεζών. Το έγγραφο επικεντρωνόταν στις πιθανές αλλαγές τις οποίες πρέπει ενδεχοµένως να επιφέρουν οι τράπεζες, προσαρµόζοντας παράλληλα τον τρόπο άσκησης των επιχειρηµατικών συναλλαγών τους στις νέες ρυθµιστικές απαιτήσεις.

Το 2015 η ΕΑΤ πραγµατοποίησε σηµαντικές προπαρασκευαστικές εργασίες για τις προσοµοιώσεις ακραίων καταστάσεων του 2016 σε επίπεδο ΕΕ. Βασικά στοιχεία αυτών των προσοµοιώσεων ακραίων καταστάσεων είχαν ήδη δηµοσιευτεί τον Ιούλιο του 2015, ενώ τον Νοέµβριο του 2015 η ΕΑΤ δηµοσίευσε αναθεωρηµένο σχέδιο µεθοδολογικού σηµειώµατος για τις προσοµοιώσεις ακραίων καταστάσεων µαζί µε τα σχέδια υποδειγµάτων προσοµοίωσης ακραίων καταστάσεων. Οι συναφείς συµφεροντούχοι ενθαρρύνθηκαν να υποβάλουν παρατηρήσεις τόσο σε σχέση µε τη µεθοδολογία όσο και σε σχέση µε τα υποδείγµατα.

Κατά το δεύτερο εξάµηνο του 2015, η ΕΑΤ πραγµατοποίησε άσκηση διαφάνειας σε επίπεδο ΕΕ. Τα στοιχεία, τα οποία καλύπτουν 105 τράπεζες από 21 χώρες σε ολόκληρη την ΕΕ και τη Νορβηγία, δηµοσιεύτηκαν στις 24 Νοεµβρίου 2015. Η ΕΑΤ δηµοσίευσε στον δικτυακό της τόπο εκτενή συλλογή στοιχείων ανά τράπεζα, καθώς και ευρύ φάσµα διαδραστικών εργαλείων για τη διευκόλυνση της ανάλυσης και της απεικόνισης των αποτελεσµάτων. Η δηµοσίευση αυτή συµπληρώθηκε µε έκθεση στην οποία συνοψίζονται τα συγκεντρωτικά αποτελέσµατα της άσκησης και παρέχεται επισκόπηση των πρόσφατων εξελίξεων στις τράπεζες της ΕΕ.

Η επεξεργασία και συλλογή δεδοµένων και οι διαδικασίες για την άσκηση του 2015 αποτέλεσαν σηµαντικό βήµα προόδου, δεδοµένου ότι η ΕΑΤ βασιζόταν κατά κύριο λόγο στις πληροφορίες που της υποβάλλονταν σε τακτική βάση µέσω των πλαισίων υποβολής εποπτικών εκθέσεων [απαιτήσεις κατάρτισης χρηµατοοικονοµικών εκθέσεων (FINREP), κοινές απαιτήσεις κατάρτισης εκθέσεων (COREP)]. Ήταν η πρώτη φορά που συµπληρώθηκαν υποδείγµατα σε κεντρικό επίπεδο από την ΕΑΤ και διαβιβάστηκαν σε τράπεζες και επόπτες προς επαλήθευση. Κατά την εν λόγω διαδικασία, η ΕΑΤ επεξεργάστηκε και δηµοσιοποίησε έως και 13 600 σηµεία δεδοµένων για κάθε συµµετέχουσα τράπεζα· ο αριθµός αυτός αντιστοιχεί σε περισσότερα από 1,3 εκατοµµύρια σηµεία δεδοµένων τα οποία δηµοσιεύτηκαν σε συγκεντρωτική µορφή.

Το 2015 η ΕΑΤ ξεκίνησε εκ νέου την αξιολόγηση των εκθέσεων σχετικά µε τον τρίτο πυλώνα (για τον οποίο απαιτούνται πληροφορίες σύµφωνα µε το όγδοο µέρος του κανονισµού CRR), την οποία είχε διακόψει το 2014 προκειµένου να εστιάσει στην κατάρτιση κατευθυντήριων γραµµών σχετικά µε τη χρήση των εννοιών της σπουδαιότητας, της εµπιστευτικότητας και του αποκλειστικού χαρακτήρα των πληροφοριών, καθώς και σχετικά µε τη συχνότητα των δηµοσιοποιήσεων.

Τον Ιούλιο του 2015 η ΕΑΤ δηµοσίευσε την έκθεσή της σχετικά µε τα µέτρα µακροπροληπτικής πολιτικής σε ολόκληρη την ΕΕ. Σκοπός της εν λόγω έκθεσης ήταν η καταγραφή των διαφόρων πολιτικών που εφαρµόζουν τα κράτη µέλη της ΕΕ σε σχέση µε τις διατάξεις για τις µακροπροληπτικές πολιτικές που καθορίζονται στον κανονισµό CRR και στην οδηγία CRD IV, µε ιδιαίτερη έµφαση στην αλληλεπίδραση µεταξύ των µακροπροληπτικών και µικροπροληπτικών στόχων και εργαλείων.

Ένα άλλο βασικό πεδίο εργασιών για την ΕΑΤ το 2015 ήταν η διασφάλιση ποιότητας των δεδοµένων, έπειτα από τη διεύρυνση των συγκεντρώσεων στοιχείων το 2014 µε τη θέσπιση νέων προτύπων για την κατάρτιση εκθέσεων, τα οποία παρέχουν πλήρως εναρµονισµένες πληροφορίες σχετικά µε τα ίδια κεφάλαια των τραπεζών (COREP) και τα στοιχεία ισολογισµού (FINREP). Καθ’ όλη τη διάρκεια του 2015 επενδύθηκαν σηµαντικοί πόροι, γεγονός που οδήγησε σε µια σειρά βελτιώσεων, όπως η εφαρµογή άνω των 1 500 κανόνων επικύρωσης στην ευρωπαϊκή πλατφόρµα εποπτείας (European supervisory platform — ESP) της ΕΑΤ. Επιπλέον, το µνηµόνιο συνεννόησης για την ανταλλαγή µικροπροληπτικών πληροφοριών µεµονωµένων τραπεζών ανανεώθηκε το 2015, µε αποτέλεσµα την επέκτασή του ώστε να καλύπτει όλες τις ΑΑ που υποβάλλουν στην ΕΑΤ στοιχεία σχετικά µε τα εκτελεστικά τεχνικά πρότυπα (ITS).

Τον Ιούλιο του 2014 ο Οργανισµός Διεθνών Λογιστικών Προτύπων εξέδωσε το ΔΠΧΑ 9 για τα χρηµατοοικονοµικά µέσα, το οποίο αντικαθιστά το πρότυπο αναφοράς για τα χρηµατοοικονοµικά µέσα που ήταν σε ισχύ στην ΕΕ από το 2005 (ΔΛΠ 39). Το ΔΠΧΑ 9 αλλάζει ριζικά τον τρόπο λογιστικής αντιµετώπισης των χρηµατοοικονοµικών µέσων και, ως εκ τούτου, κρίνεται αναγκαία η διεξοδική επικαιροποίηση του πλαισίου χρηµατοοικονοµικής αναφοράς για τους υποβάλλοντες στοιχεία σύµφωνα µε τα Διεθνή Πρότυπα Χρηµατοοικονοµικής Αναφοράς (ΔΠΧΑ) που περιλαµβάνεται στα ITS περί υποβολής εποπτικών εκθέσεων (FINREP). Λόγω της σηµασίας της έγκαιρης διαβούλευσης µε τα ιδρύµατα κατά τη διαδικασία εφαρµογής αλλαγών στην υποβολή εκθέσεων FINREP, η ΕΑΤ δροµολόγησε δηµόσια διαβούλευση σχετικά µε τις προτεινόµενες αλλαγές τον Δεκέµβριο του 2015.

Προστασία των καταναλωτών, παρακολούθηση της χρηµατοπιστωτικής καινοτοµίας και διασφάλιση της παροχής ασφαλών και αποτελεσµατικών υπηρεσιών πληρωµών σε ολόκληρη την ΕΕ

Το 2015 η ΕΑΤ συνέχισε τις εργασίες της για τη βελτίωση της προστασίας των καταναλωτών και την προώθηση της διαφάνειας, της απλότητας και της δικαιοσύνης σε ολόκληρη την ενιαία αγορά καταναλωτικών χρηµατοπιστωτικών προϊόντων και υπηρεσιών. Η ΕΑΤ ανέλυσε περαιτέρω τη µη ορθή συµπεριφορά των χρηµατοπιστωτικών ιδρυµάτων σε δραστηριότητες λιανικής, η οποία δεν συνεπάγεται µόνο σηµαντικές ζηµίες για τους καταναλωτές, αλλά µπορεί επίσης να κλονίσει σοβαρά την εµπιστοσύνη της αγοράς, τη χρηµατοοικονοµική σταθερότητα και την ακεραιότητα του χρηµατοοικονοµικού συστήµατος.

Η ΕΑΤ ανέπτυξε διάφορες δέσµες ρυθµιστικών απαιτήσεων για τα προϊόντα τα οποία εµπίπτουν στο πεδίο δράσης της ΕΑΤ, δηλαδή για τις υποθήκες, τα προσωπικά δάνεια, τις καταθέσεις, τους λογαριασµούς πληρωµών, τις υπηρεσίες πληρωµών και το ηλεκτρονικό χρήµα. Για οριζόντια ζητήµατα του τραπεζικού τοµέα τα οποία όµως αφορούν ειδικά τον ασφαλιστικό και τον επενδυτικό κλάδο, η ΕΑΤ συνεργάστηκε στενά µε τις άλλες δύο Ευρωπαϊκές Εποπτικές Αρχές (ΕΕΑ), την EIOPA και την ESMA. Ορισµένες από τις δραστηριότητες που πραγµατοποιήθηκαν το 2015 παρατίθενται ακολούθως:

■Τον Ιούλιο του 2015 η ΕΑΤ δηµοσίευσε τις κατευθυντήριες γραµµές σχετικά µε τις ρυθµίσεις επίβλεψης και διακυβέρνησης προϊόντων λιανικής τραπεζικής για παραγωγούς και διανοµείς. Οι εν λόγω κατευθυντήριες γραµµές διαµορφώνουν ένα πλαίσιο άρτιου και υπεύθυνου σχεδιασµού και διανοµής προϊόντων από τους παραγωγούς και τους διανοµείς.

■Τον Δεκέµβριο του 2015 η ΕΑΤ δηµοσίευσε έγγραφο διαβούλευσης για το σχέδιο κατευθυντήριων γραµµών σχετικά µε τις πολιτικές και πρακτικές αποδοχών. Με το συγκεκριµένο σχέδιο κατευθυντήριων γραµµών, η ΕΑΤ αποβλέπει στην αντιµετώπιση ανεπαρκών πολιτικών και πρακτικών για τις αποδοχές, στοιχείο το οποίο έχει προσδιορίσει ως κύριο παράγοντα που ενισχύει τις κακόβουλες πρακτικές πώλησης προϊόντων και υπηρεσιών λιανικής τραπεζικής. Το σχέδιο κατευθυντήριων γραµµών παρέχει στα χρηµατοπιστωτικά ιδρύµατα ένα πλαίσιο για την εφαρµογή πολιτικών και πρακτικών για τις αποδοχές που θα συνδέουν την παροχή κινήτρων µε τη δίκαιη αντιµετώπιση των καταναλωτών και θα µειώνουν τον κίνδυνο των κακόβουλων πρακτικών πώλησης και του συνακόλουθου κόστους συµπεριφοράς για τις εταιρείες.

■Μαζί µε τις κατευθυντήριες γραµµές σχετικά µε την αξιολόγηση πιστοληπτικής ικανότητας, η ΕΑΤ δηµοσίευσε τον Ιούνιο του 2015 τις κατευθυντήριες γραµµές σχετικά µε τις καθυστερήσεις και τις κατασχέσεις, µε σκοπό τη στήριξη του άρθρου 28 της οδηγίας για την ενυπόθηκη πίστη (MCD). Με τις συγκεκριµένες κατευθυντήριες γραµµές προβλέπονται απαιτήσεις όσον αφορά τις πολιτικές και τις διαδικασίες για τον έγκαιρο εντοπισµό και χειρισµό δυσκολιών αποπληρωµής οι οποίες περιλαµβάνουν, µεταξύ άλλων, την κατάρτιση του προσωπικού, την επικοινωνία µε τους καταναλωτές, την παροχή πληροφόρησης και υποστήριξης στους καταναλωτές, τη διαδικασία επίλυσης και την τεκµηρίωση των επαφών και επικοινωνιών µε τον καταναλωτή, καθώς και τη διατήρηση αρχείων.

Η ΕΑΤ συνέχισε επίσης να εκτελεί την εντολή της όσον αφορά την παρακολούθηση νέων και υφιστάµενων χρηµατοοικονοµικών δραστηριοτήτων και συνέβαλε στη διασφάλιση ασφαλών, εύκολων και αποτελεσµατικών πληρωµών λιανικής σε ολόκληρη την ΕΕ. Τον Φεβρουάριο του 2015 η ΕΑΤ δηµοσίευσε γνωµοδότηση σχετικά µε τη στηριζόµενη στον δανεισµό συµµετοχική χρηµατοδότηση η οποία απευθυνόταν στην Επιτροπή, στο Κοινοβούλιο και στο Συµβούλιο. Η ΕΑΤ έθεσε στο επίκεντρο των εργασιών της την αξιολόγηση των κινδύνων που προκύπτουν για τους συµµετέχοντες στην αγορά, καθώς και τους παράγοντες αύξησης των εν λόγω κινδύνων και τον βαθµό στον οποίο θα µπορούσαν να αντιµετωπιστούν στο πλαίσιο των υφιστάµενων οδηγιών και κανονισµών της ΕΕ. Στην εν λόγω γνωµοδότηση, η οδηγία σχετικά µε τις υπηρεσίες πληρωµών (PSD) αναγνωρίστηκε ως το πλέον κατάλληλο νοµοθετικό κείµενο της ΕΕ για τη στηριζόµενη στον δανεισµό συµµετοχική χρηµατοδότηση.

Το 2015 η Αρχή ενέτεινε τις προσπάθειές της όσον αφορά τη ρυθµιστική και εποπτική σύγκλιση στον τοµέα των πληρωµών. Η ΕΑΤ επιδιώκει να διασφαλίσει ασφαλείς, εύκολες και αποτελεσµατικές πληρωµές σε ολόκληρη την ΕΕ. Ως πρώτο βήµα, η ΕΑΤ εξέδωσε τελικές κατευθυντήριες γραµµές σχετικά µε την ασφάλεια των πληρωµών µέσω διαδικτύου, οι οποίες εφαρµόζονται από την 1η Αυγούστου 2015. Η ΕΑΤ ξεκίνησε επίσης τις εργασίες για την εφαρµογή της αναθεωρηµένης οδηγίας για τις υπηρεσίες πληρωµών (PSD2), η οποία τέθηκε σε ισχύ τον Ιανουάριο του 2016 και µε την οποία έχει ανατεθεί στην ΕΑΤ η ανάπτυξη έξι τεχνικών προτύπων και πέντε δεσµών κατευθυντήριων γραµµών.

Τον Ιούνιο του 2015 η Αρχή δηµοσίευσε την ετήσια έκθεσή της σχετικά µε τις καταναλωτικές τάσεις, στην οποία επισηµάνθηκαν οκτώ συναφείς τάσεις που θα µπορούσαν να αποτελέσουν τη βάση για την εκπόνηση δυνητικών µελλοντικών εργασιών από την ΕΑΤ: το χρέος των νοικοκυριών, η διαφάνεια και η συγκρισιµότητα των τραπεζικών προµηθειών, η καινοτοµία στις πληρωµές, οι δοµηµένες καταθέσεις, οι εµπορικές πρακτικές πώλησης και οι αντίστοιχες αποδοχές, καθώς και οι πάροχοι εναλλακτικών χρηµατοπιστωτικών υπηρεσιών.

Διεθνής συνεργασία

Η ΕΑΤ συµµετέχει ενεργά σε συνεδριάσεις της Επιτροπής της Βασιλείας για την Τραπεζική Εποπτεία, σε διάφορες υποεπιτροπές εµπειρογνωµόνων της και σε ευρύ φάσµα εξειδικευµένων οµάδων εργασίας και ειδικών οµάδων. Εφόσον παρίσταται ανάγκη, συµβάλλει στην αποσαφήνιση του ορισµού της Επιτροπής της Βασιλείας για την Τραπεζική Εποπτεία σχετικά µε τον δείκτη µόχλευσης και το 2015 συνέβαλε στην αξιολόγηση ολόκληρου του πλαισίου κινδύνου της αγοράς —γνωστή και ως θεµελιώδης αξιολόγηση του χαρτοφυλακίου συναλλαγών— καθώς και στις αναθεωρήσεις του πλαισίου κινδύνου προσαρµογής πιστωτικής αποτίµησης (CVA). Επιπλέον, η ΕΑΤ έλαβε µέρος στις εργασίες της Επιτροπής της Βασιλείας σχετικά µε διάφορες πρωτοβουλίες ρυθµιστικού χαρακτήρα.

Όπως και κατά τα προηγούµενα έτη, η ΕΑΤ συµµετείχε ενεργά σε βασικές δραστηριότητες του Συµβουλίου Χρηµατοπιστωτικής Σταθερότητας (ΣΧΣ) στο πλαίσιο της διευθύνουσας οµάδας εξυγίανσης και έχει συµβάλει επίσης σε διαβουλεύσεις του ΣΧΣ σχετικά µε τη χρηµατοδότηση των τραπεζών κατά την εξυγίανση. Πιο πρόσφατα, η ΕΑΤ συµµετείχε επίσης στον άξονα εργασίας της διασυνοριακής οµάδας διαχείρισης κρίσεων σχετικά µε τη συνέχιση της πρόσβασης σε υποδοµές της χρηµατοπιστωτικής αγοράς, καθώς και στη νέα διασυνοριακή οµάδα διαχείρισης κρίσεων στον τοµέα των υποδοµών της χρηµατοπιστωτικής αγοράς.

Η ΕΑΤ εκπόνησε επεξηγηµατικό σηµείωµα µε σκοπό να συνδράµει τις ΑΑ στην κατάρτιση δεικτών χρηµατοοικονοµικής ευρωστίας του Διεθνούς Νοµισµατικού Ταµείου (ΔΝΤ) για τους αποδέκτες καταθέσεων µε τη χρήση στατιστικών στοιχείων που προκύπτουν από τα εκτελεστικά τεχνικά πρότυπα της ΕΑΤ περί υποβολής εποπτικών εκθέσεων.

Το 2015 η Αρχή έλαβε την εντολή να αξιολογήσει και να υποβάλει στην Επιτροπή έκθεση σχετικά µε την εφαρµογή της οδηγίας CRD και του κανονισµού CRR όσον αφορά τη συνεργασία της Ευρωπαϊκής Ένωσης και των κρατών µελών µε τρίτες χώρες, προσδιορίζοντας παράλληλα τυχόν τοµείς που απαιτούν περαιτέρω ανάπτυξη ως προς τη συνεργασία και την ανταλλαγή πληροφοριών σε διασυνοριακή βάση. Η ΕΑΤ κατέληξε στο συµπέρασµα ότι δεν συντρέχουν σοβαροί λόγοι ανησυχίας, αν και επισηµάνθηκε ότι η βελτίωση της συνεργασίας θα µπορούσε να διευκολυνθεί από νοµοθετικές τροποποιήσεις στο πεδίο των εκτιµήσεων της ισοδυναµίας.

Προκειµένου να διευκολύνει τη συνεπή συµµετοχή εποπτικών αρχών τρίτων χωρών στα σώµατα εποπτών, η ΕΑΤ εξέδωσε, µε δική της πρωτοβουλία, σύσταση για την ισοδυναµία των καθεστώτων εµπιστευτικότητας 29 εποπτικών αρχών τρίτων χωρών από 13 χώρες. Η εν λόγω σύσταση αποτελεί βήµα προόδου προς την κατεύθυνση της καθιέρωσης συνεκτικών εποπτικών πρακτικών στην ΕΕ, δεδοµένου ότι όλες οι αρµόδιες εθνικές αρχές συµφώνησαν να συµµορφωθούν µε τις διαπιστώσεις, γεγονός που θα εξασφαλίσει την εναρµόνιση της συµµετοχής τρίτων χωρών στα σώµατα εποπτών της ΕΕ.

Επιπροσθέτως, το 2015 η ΕΑΤ ανταποκρίθηκε στο αίτηµα της Επιτροπής για την παροχή τεχνικών συµβουλών σχετικά µε την ισοδυναµία των νοµικών και εποπτικών συστηµάτων σε συγκεκριµένες τρίτες χώρες. Το 2015 τα αποτελέσµατα της αξιολόγησης που διενήργησε η ΕΑΤ για έξι τρίτες χώρες υποβλήθηκαν στην Επιτροπή υπό µορφή έκθεσης και γνωµοδότησης της ΕΑΤ σχετικά µε την ισοδυναµία. Επιπλέον, υπεγράφη µεταξύ της ΕΑΤ και των εποπτικών αρχών χωρών της Νοτιοανατολικής Ευρώπης µνηµόνιο συνεργασίας µε σκοπό τη θέσπιση πλαισίου συνεργασίας και ανταλλαγής πληροφοριών.

Τέλος, η ΕΑΤ πρότεινε ρύθµιση-πλαίσιο συνεργασίας µε τις σηµαντικότερες αρχές εξυγίανσης σε δικαιοδοσίες µε µεγάλα οικονοµικά κέντρα, η οποία θα διευκολύνει µελλοντικές ρυθµίσεις συνεργασίας µεταξύ αντισυµβαλλοµένων τρίτων χωρών και εποπτικών αρχών ή αρχών εξυγίανσης της ΕΕ.

Εργασίες επί διατοµεακών ζητηµάτων

Το 2015 η ΕΑΤ δραστηριοποιήθηκε ενεργά στο πλαίσιο της µεικτής επιτροπής των ΕΕΑ στους κύριους τοµείς που απαιτούν συνεργασία µεταξύ του τραπεζικού και άλλων τοµέων. Αναπτύχθηκε επίσης στενή συνεργασία µε το Ευρωπαϊκό Συµβούλιο Συστηµικού Κινδύνου (ΕΣΣΚ) σε διάφορα θέµατα, µεταξύ των οποίων το σχέδιο της άσκησης προσοµοίωσης ακραίων καταστάσεων σε επίπεδο ΕΕ κατά το 2016.

Η µεικτή επιτροπή σηµείωσε σηµαντική πρόοδο το 2015, ειδικότερα όσον αφορά τη διατοµεακή αξιολόγηση κινδύνου και τη βελτίωση του ενιαίου εγχειριδίου κανόνων µε προϊόντα σχετικά µε τις αντιστοιχίσεις αξιολόγησης πιστοληπτικής ικανότητας, τις τιτλοποιήσεις και την καταπολέµηση της νοµιµοποίησης εσόδων από παράνοµες δραστηριότητες.

Δύο διατοµεακές εκθέσεις σχετικά µε τους κινδύνους και τα τρωτά σηµεία παρείχαν ολοκληρωµένη επισκόπηση των κυριότερων διατοµεακών κινδύνων που διαπιστώθηκαν στο χρηµατοοικονοµικό σύστηµα της ΕΕ. Οι κύριοι παράγοντες που προσδιορίστηκαν στις εν λόγω εκθέσεις ήταν η ασθενής οικονοµική ανάπτυξη στην ΕΕ, το περιβάλλον χαµηλών επιτοκίων, ο υψηλός βαθµός αστάθειας των χρηµατοπιστωτικών αγορών, καθώς και η φθίνουσα διαρθρωτική ρευστότητα της αγοράς και το χαµηλό επίπεδο κερδοφορίας των χρηµατοπιστωτικών ιδρυµάτων.

Σύµφωνα µε τις ρυθµιστικές εντολές της ΕΑΤ δυνάµει τόσο της νέας τέταρτης οδηγίας για την καταπολέµηση της νοµιµοποίησης εσόδων από παράνοµες δραστηριότητες όσο και του κανονισµού για την καταπολέµηση της νοµιµοποίησης εσόδων από παράνοµες δραστηριότητες, ξεκίνησαν διαβουλεύσεις µε σκοπό την κατάρτιση κατευθυντήριων γραµµών σχετικά µε την εποπτεία βάσει κινδύνου επί της καταπολέµησης της νοµιµοποίησης εσόδων από παράνοµες δραστηριότητες και της καταπολέµησης της χρηµατοδότησης της τροµοκρατίας, καθώς και για την κατάρτιση κατευθυντήριων γραµµών σχετικά µε την απλουστευµένη και ενισχυµένη δέουσα επιµέλεια ως προς τον πελάτη.

Επιπλέον, οι υπάλληλοι της ΕΑΤ συµµετείχαν σε διάφορους άξονες εργασίας του ΕΣΣΚ, όπως οι άξονες εργασίας σχετικά µε τις προσοµοιώσεις ακραίων καταστάσεων, τα µέτρα και τις πολιτικές µακροπροληπτικού χαρακτήρα, τη διαρθρωτική ρευστότητα της αγοράς και τα αντικυκλικά κεφαλαιακά αποθέµατα ασφαλείας. Τα πλέον αξιοσηµείωτα θέµατα που αποτέλεσαν αντικείµενο στενής συνεργασίας της ΕΑΤ µε το ΕΕΣΚ το 2015 περιλάµβαναν τη συµµετοχή στην οµάδα εµπειρογνωµόνων στον τοµέα των ακινήτων, τη µεικτή ειδική οµάδα εργασίας για τα χαµηλά επιτόκια, τη συµβολή στην κατάρτιση της τελικής έκθεσης σχετικά µε τους τοµεακούς κινδύνους και τον σχεδιασµό της άσκησης προσοµοίωσης ακραίων καταστάσεων σε επίπεδο ΕΕ κατά το 2016.


Βασικά πεδία εστίασης για το 2016

Το 2016 η ΕΑΤ θα πρέπει να εκτελέσει σηµαντικό αριθµό εντολών προκειµένου να διασφαλίσει την οριστικοποίηση της δέσµης ρυθµιστικών µεταρρυθµίσεων και τη συνοχή των εποπτικών πρακτικών σε ολόκληρο τον τραπεζικό τοµέα της ΕΕ. Μεταξύ των βασικών πεδίων εστίασης για το επόµενο έτος συγκαταλέγονται οι εργασίες σχετικά µε τον δείκτη µόχλευσης, η ενσωµάτωση της αρχής της αναλογικότητας στα προϊόντα της ΕΑΤ και η αναθεώρηση του πλαισίου του τρίτου πυλώνα στο σύστηµα της ΕΕ. Για την επίτευξη των στόχων αυτών, η ΕΑΤ θα προτείνει µια σηµαντική δέσµη συναφών ρυθµιστικών προϊόντων και εκθέσεων.

Προώθηση κοινής προσέγγισης για τη διαβάθµιση του δείκτη µόχλευσης

Ένα κύριο µέληµα της ΕΑΤ κατά το 2016 είναι το ζήτηµα της µεταφοράς του δείκτη µόχλευσης στον πρώτο πυλώνα και του ελάχιστου επιπέδου ή των ελάχιστων επιπέδων που θα πρέπει να ληφθούν υπόψη, ειδικότερα όσον αφορά τα επιχειρηµατικά µοντέλα και τα προφίλ κινδύνου. Αντικείµενο ανάλυσης πρέπει να αποτελέσουν επίσης πολλές άλλες πτυχές, όπως η αλληλεπίδραση µε τους δείκτες που βασίζονται στα σταθµισµένα κατά κίνδυνο στοιχεία ενεργητικού (RWA) και τις απαιτήσεις ρευστότητας, καθώς και οι επιπτώσεις στα διάφορα τµήµατα των χρηµατοπιστωτικών αγορών. Επιπλέον της εντολής σχετικά µε τα επιχειρηµατικά µοντέλα, στην ΕΑΤ έχει ανατεθεί επίσης η εντολή για την αξιολόγηση διαφόρων πτυχών που σχετίζονται µε τις επιπτώσεις. Ειδικότερα, πρέπει να αξιολογηθεί η αλληλεπίδραση του δείκτη µόχλευσης µε τις απαιτήσεις ιδίων κεφαλαίων βάσει κινδύνου και τις απαιτήσεις ρευστότητας.

Ενίσχυση του πλαισίου πιστωτικού κινδύνου

Το 2016 η ΕΑΤ θα υποβάλει έκθεση σχετικά µε την αξιολόγησή της για το ρυθµιστικό πλαίσιο όσον αφορά την προσέγγιση εσωτερικών διαβαθµίσεων (IRB), στην οποία ειδικότερα σκοπεύει να συνοψίσει τις ληφθείσες απαντήσεις στο έγγραφο προβληµατισµού σχετικά µε το µέλλον της προσέγγισης IRB και τις εκτιµήσεις της ΕΑΤ ως προς τον βέλτιστο τρόπο µε τον οποίο θα ενσωµατώσει στις µελλοντικές της εργασίες τις απόψεις που εξέφρασαν οι συµµετέχοντες. Η ΕΑΤ θα αποσαφηνίσει επίσης τις προτάσεις της σε σχέση µε την εστίαση των ρυθµιστικών εξελίξεων σε πτυχές της προσέγγισης IRB που προϋποθέτουν υψηλότερο επίπεδο εναρµονισµένης εφαρµογής στο πλαίσιο των απαιτήσεων του κανονισµού CRR και του προτεινόµενου χρονοδιαγράµµατός του για την ανάπτυξη ρυθµιστικών προϊόντων, όπως τεχνικών προτύπων και κατευθυντήριων γραµµών στον τοµέα της προσέγγισης IRB. Η ΕΑΤ θα εστιάσει τις προσπάθειές της στη δεύτερη φάση των εργασιών IRB, οι οποίες συνδέονται µε τον ορισµό της αθέτησης, και στην τρίτη φάση, η οποία αφορά την εκτίµηση των παραµέτρων κινδύνου και την αντιµετώπιση των στοιχείων ενεργητικού που αποτελούν αντικείµενο αθέτησης.

Επισκόπηση των επιπτώσεων της αναλογικότητας

Αναγνωρίζοντας τη σηµασία του διαλόγου µε τους συµφεροντούχους για την εξασφάλιση της υποβολής παρατηρήσεων και στοιχείων εκ µέρους τους, η ΕΑΤ διοργάνωσε στις 3 Ιουλίου 2015 εργαστήριο σχετικά µε την αναλογικότητα. Στο εν λόγω εργαστήριο συµµετείχαν περισσότεροι από 130 αντιπρόσωποι, οι οποίοι συζήτησαν και διερεύνησαν θέµατα σχετικά µε την αναλογικότητα, όπως µεταξύ άλλων την αναλογικότητα σε αντιδιαστολή µε την απλότητα στο εγχειρίδιο κανόνων για τον τραπεζικό τοµέα, τους υφιστάµενους άξονες εργασίας σχετικά µε την αναλογικότητα και την απλούστευση, καθώς και τις προσεγγίσεις για την υλοποίηση της αναλογικότητας στην πράξη. Το 2016 η ΕΑΤ σχεδιάζει να εξετάσει περαιτέρω πτυχές της αναλογικότητας και της απλότητας και να διοργανώσει συζήτηση στρογγυλής τραπέζης µε τις ΑΑ και εκπροσώπους του κλάδου µε σκοπό να συµβάλει στην εδραίωση της αναλογικότητας στα ρυθµιστικά προϊόντα της.

Εξυγίανση των κληροδοτηµένων περιουσιακών στοιχείων της ΕΕ

Η ΕΑΤ θα συνεχίσει να παρακολουθεί τις εξελίξεις όσον αφορά τα µη εξυπηρετούµενα δάνεια παρέχοντας ανά τακτά χρονικά διαστήµατα επικαιροποιήσεις των οικείων πινάκων κινδύνου, καθώς και µέσω της έκθεσης αξιολόγησης κινδύνου και, ενδεχοµένως, της υποβολής ad hoc µελετών. Επιπροσθέτως, η ΕΑΤ σχεδιάζει να προβεί σε απολογισµό των ειδικών ανά χώρα πρακτικών εξυγίανσης των µη εξυπηρετούµενων δανείων, µε τον προσδιορισµό των συνολικών παραγόντων που παρεµποδίζουν την εξυγίανση των µη εξυπηρετούµενων δανείων.

Διευκόλυνση της εφαρµογής και της κατανόησης του ΔΠΧΑ 9 σε σχέση µε τις τράπεζες στην ΕΕ

Για την εφαρµογή του κανονισµού σχετικά µε τις διατραπεζικές προµήθειες στην ΕΕ, θα διενεργηθεί εκτίµηση των επιπτώσεων του προτύπου σε δείγµα περίπου 50 ιδρυµάτων από ολόκληρη την ΕΕ. Με τον τρόπο αυτό θα γίνει καλύτερα κατανοητός ο εκτιµώµενος αντίκτυπος του ΔΠΧΑ 9 στα ρυθµιστικά ίδια κεφάλαια, καθώς και ο τρόπος µε τον οποίο τα ιδρύµατα προετοιµάζονται για την εφαρµογή του ΔΠΧΑ 9, και θα υποστηριχθεί το έργο της ΕΑΤ όσον αφορά την αξιολόγηση της αλληλεπίδρασης µεταξύ του ΔΠΧΑ 9 και άλλων απαιτήσεων προληπτικής εποπτείας.

Προώθηση της συµµόρφωσης, της συγκρισιµότητας και της συνοχής όσον αφορά τις εποπτικές πρακτικές στην ΕΕ

Η ΕΑΤ θα συνεχίσει να προάγει την αποτελεσµατική λειτουργία της ενιαίας αγοράς µέσω της ανάπτυξης προϊόντων πολιτικής, της παροχής κατάρτισης και εκ του σύνεγγυς στήριξης στα σώµατα εποπτών των µεγαλύτερων διασυνοριακών τραπεζικών οµίλων. Ειδικότερα, το 2016 τα πεδία εστίασης θα είναι τα ακόλουθα:

■η παρακολούθηση της εποπτικής σύγκλισης και κυρίως η εφαρµογή των κατευθυντήριων γραµµών σχετικά µε τη ΔΕΕΑ·

■η έκδοση προϊόντων πολιτικής που συµπληρώνουν τις κατευθυντήριες γραµµές σχετικά µε τη ΔΕΕΑ, όπως κατευθυντήριες γραµµές που καλύπτουν τις προσοµοιώσεις ακραίων καταστάσεων, την εσωτερική διαδικασία αξιολόγησης της κεφαλαιακής επάρκειας (ICAAP) και την εσωτερική διαδικασία αξιολόγησης της επάρκειας ρευστότητας (ILAAP), την αντιµετώπιση του κινδύνου προσαρµογής πιστωτικής αποτίµησης (CVA) στο πλαίσιο της ΔΕΕΑ και την αξιολόγηση κινδύνου της ΤΠΕ·

■η διοργάνωση προγραµµάτων κατάρτισης της ΕΑΤ (30 προγραµµατισµένες εκδηλώσεις κατάρτισης για το 2016)·

■η συνεργασία µε τα σώµατα εποπτών, µε έµφαση στην ανάγκη εξέτασης, εκ µέρους των εποπτών, του τρόπου µε τον οποίο οι κυριότεροι κίνδυνοι που έχουν προσδιοριστεί από την ΕΑΤ επηρεάζουν κάθε µεγάλο διασυνοριακό πιστωτικό ίδρυµα.

Διεξαγωγή των ασκήσεων προσοµοίωσης ακραίων καταστάσεων και διαφάνειας σε επίπεδο ΕΕ κατά το 2016

Το 2016 η ΕΑΤ θα πραγµατοποιήσει εκ νέου τις προσοµοιώσεις ακραίων καταστάσεων σε επίπεδο ΕΕ, σκοπός των οποίων είναι να παρασχεθεί στους επόπτες, στις τράπεζες και σε άλλους συµµετέχοντες στην αγορά ένα κοινό αναλυτικό πλαίσιο για τη συνεκτική σύγκριση και αξιολόγηση της ανθεκτικότητας των τραπεζών της ΕΕ σε οικονοµικές κρίσεις. Το 2016 δεν προβλέπεται κατώτατο όριο επιτυχίας/αποτυχίας γιατί ο στόχος συνίσταται στη χρήση των προσοµοιώσεων ακραίων καταστάσεων ως εποπτικού εργαλείου, τα αποτελέσµατα του οποίου θα αποτελέσουν αντικείµενο συζήτησης µε µεµονωµένες τράπεζες κατά τη διαδικασία ΔΕΕΑ, στο πλαίσιο της οποίας ενδέχεται επίσης να εξεταστεί το ενδεχόµενο λήψης µέτρων µετριασµού. Τα αποτελέσµατα των προσοµοιώσεων ακραίων καταστάσεων θα δηµοσιευτούν στις αρχές του τρίτου τριµήνου του 2016, συνοδευόµενα από τη συνήθη δηµοσιοποίηση των στοιχείων ανά τράπεζα.

Βελτίωση της συνοχής των σταθµισµένων κατά κίνδυνο στοιχείων ενεργητικού (RWA)

Η ΕΑΤ θα συνεχίσει τις εργασίες της σχετικά µε την αντιµετώπιση πιθανών ασυνεπειών στον υπολογισµό των RWA σε ολόκληρη την ενιαία αγορά της ΕΕ, µε σκοπό την αποκατάσταση της εµπιστοσύνης στα κεφαλαιακά και εσωτερικά µοντέλα των τραπεζών της ΕΕ. Οι ασκήσεις συγκριτικής αξιολόγησης θα πραγµατοποιούνται σε ετήσια βάση, δεδοµένου ότι επιτρέπουν να διαπιστωθεί πιθανή υποτίµηση των κεφαλαιακών απαιτήσεων, χάρη στην αξιολόγηση των διαφορών τους όσον αφορά τα RWA µεταξύ των ιδρυµάτων της ΕΕ.

Αναθεωρηµένη έκδοση του τρίτου πυλώνα

Το 2016 η ΕΑΤ θα επεξεργαστεί κατευθυντήριες γραµµές για την εφαρµογή του πλαισίου του αναθεωρηµένου τρίτου πυλώνα στην ΕΕ.

Διασφάλιση της συνεκτικής εφαρµογής του νέου πλαισίου διαχείρισης κρίσεων

Δεδοµένου ότι έχει εφαρµοστεί το µεγαλύτερο µέρος της οδηγίας για την ανάκαµψη και την εξυγίανση των τραπεζών και της οδηγίας περί των συστηµάτων εγγυήσεων των καταθέσεων, η ΕΑΤ θα εντείνει τις προσπάθειές της µε σκοπό την υποστήριξη και την παρακολούθηση της εναρµονισµένης εφαρµογής του πλαισίου σχετικά µε τις κρίσεις και θα συµβάλει στη συνεκτική ανάπτυξη και στον συντονισµό αποτελεσµατικού σχεδιασµού εξυγίανσης σε ολόκληρη την ΕΕ. Για την επίτευξη του στόχου αυτού, η ΕΑΤ, µεταξύ άλλων δραστηριοτήτων, θα παρουσιάσει έκθεση σχετικά µε τις MREL, θα εστιάσει στη συνεργασία µεταξύ όλων των αρµόδιων αρχών εξυγίανσης, θα επανεξετάσει και θα αξιολογήσει τις υποθέσεις εξυγίανσης και θα παράσχει κατάρτιση στις αρχές εξυγίανσης.

Προστασία των καταναλωτών και παρακολούθηση της χρηµατοπιστωτικής καινοτοµίας

Το 2016 η ΕΑΤ θα παρουσιάσει διάφορες δέσµες ρυθµιστικών απαιτήσεων για την αντιµετώπιση των ζηµιών σε βάρος των καταναλωτών οι οποίες οφείλονται στα τραπεζικά προϊόντα που εµπίπτουν στο πεδίο εφαρµογής της δράσης της, µε ιδιαίτερη έµφαση στην καινοτοµία, αλλά και στην προαγωγή της εποπτικής σύγκλισης. Για παράδειγµα, η ΕΑΤ: θα πραγµατοποιήσει διαβουλεύσεις σχετικά µε το σχέδιο RTS για την τυποποιηµένη ορολογία των συνηθέστερων υπηρεσιών τουλάχιστον µε την πλειονότητα των κρατών µελών· θα πραγµατοποιήσει διαβουλεύσεις σχετικά µε δύο ITS για τη δηµοσιοποίηση εγγράφων µε σκοπό τη διευκόλυνση της σύγκρισης του κόστους των λογαριασµών πληρωµών· και θα οριστικοποιήσει τις κατευθυντήριες γραµµές της σχετικά µε τις αποδοχές του προσωπικού πωλήσεων. Στον τοµέα της χρηµατοοικονοµικής καινοτοµίας, η ΕΑΤ θα εστιάσει τις εργασίες της σε καινοτόµες χρήσεις των δεδοµένων για τους καταναλωτές που λαµβάνει από τα χρηµατοπιστωτικά ιδρύµατα, µε σκοπό τον προσδιορισµό των κινδύνων και των οφελών που συνεπάγονται αυτές οι καινοτόµες χρήσεις των εν λόγω δεδοµένων, τόσο για τους καταναλωτές όσο και για τα χρηµατοπιστωτικά ιδρύµατα.

Ανάπτυξη εντολών στο πλαίσιο της αναθεωρηµένης οδηγίας σχετικά µε τις υπηρεσίες πληρωµών και του κανονισµού σχετικά µε τις διατραπεζικές προµήθειες

Βασική δραστηριότητα για την ΕΑΤ κατά το 2016 θα αποτελέσει η ανάπτυξη των RTS και η κατάρτιση κατευθυντήριων γραµµών στο πλαίσιο της αναθεωρηµένης οδηγίας για τις υπηρεσίες πληρωµών (PSD2) και του κανονισµού σχετικά µε τις διατραπεζικές προµήθειες (IFR). Η οδηγία PSD2 τέθηκε σε ισχύ τον Ιανουάριο του 2016 και θα αρχίσει να εφαρµόζεται από τον Ιανουάριο του 2018 και µετά. Αναθέτει στην ΕΑΤ 11 εντολές, εκ των οποίων ορισµένες θα πρέπει να εκτελεστούν από την ΕΑΤ εντός 12 µηνών από την ηµεροµηνία έναρξης ισχύος, ενώ κάποιες άλλες πρέπει να εκτελεστούν εντός προθεσµίας 18 ή 24 µηνών.

Διασφάλιση αποτελεσµατικών και διαφανών διαδικασιών για την υποστήριξη του έργου της ΕΑΤ

Εξασφάλιση της συµµετοχής των συµφεροντούχων στο ρυθµιστικό έργο της ΕΑΤ

Η ΕΑΤ εκπληρώνει σηµαντικό µέρος της δέσµευσής της έναντι των συµφεροντούχων µέσω της οµάδας τραπεζικών συµφεροντούχων (ΟΤΣ). Η άποψη της ΟΤΣ ζητείται σχετικά µε µέτρα που αφορούν RTS και ITS, κατευθυντήριες γραµµές και συστάσεις, στον βαθµό που δεν αφορούν µεµονωµένα χρηµατοπιστωτικά ιδρύµατα. Το 2015 η ΟΤΣ διατύπωσε γνωµοδοτήσεις σχετικά µε 24 έγγραφα διαβούλευσης, συµπεριλαµβανοµένων δύο εισηγήσεων σχετικά µε τα έγγραφα διαβούλευσης της µεικτής επιτροπής και τεσσάρων απαντήσεων σε έγγραφα προβληµατισµού της ΕΑΤ, π.χ. σχετικά µε την προστασία των καταναλωτών, την τιτλοποίηση, τους συντελεστές υποστήριξης των µικροµεσαίων επιχειρήσεων (ΜΜΕ) και την προσέγγιση IRB.

Η δεύτερη θητεία της ΟΤΣ ξεκίνησε στις 15 Οκτωβρίου 2013 και η λήξη της έχει οριστεί στις 14 Απριλίου 2016. Από τα 30 µέλη της ΟΤΣ, 10 µέλη είναι αντιπρόσωποι πιστωτικών και επενδυτικών ιδρυµάτων, εκ των οποίων οι τρεις εκπροσωπούν τράπεζες καταθέσεων ταµιευτηρίου ή συνεταιριστικές τράπεζες, 10 µέλη είναι εκπρόσωποι καταναλωτών και χρηστών, έξι µέλη είναι πανεπιστηµιακοί, δύο µέλη εκπροσωπούν ΜΜΕ και τα άλλα δύο µέλη είναι εκπρόσωποι των εργαζοµένων.

Διαµεσολάβηση και παραβίαση του δικαίου της Ευρωπαϊκής Ένωσης

Παρότι υπήρχαν διάφορες περιπτώσεις διαφωνίας µεταξύ των ΑΑ, κατά τη διάρκεια του 2015 η ΕΑΤ δεν έλαβε κανένα αίτηµα µε το οποίο να ζητείται η παροχή της συνδροµής της σε επίσηµες διαδικασίες διαµεσολάβησης. Ωστόσο, η ΕΑΤ διαδραµάτισε σηµαντικό ρόλο στην παροχή συνδροµής για τη διευθέτηση διαφωνιών µεταξύ ΑΑ µε ανεπίσηµο τρόπο.

Κατά τη διάρκεια του 2015 αξιολογήθηκαν εννέα υποθέσεις πιθανής παραβίασης του δικαίου της Ευρωπαϊκής Ένωσης. Έως το τέλος του 2015, η πλειονότητα των υποθέσεων αυτών είχαν περατωθεί γιατί τα αιτήµατα χαρακτηρίστηκαν µη παραδεκτά, ενώ η κατάσταση των υπόλοιπων υποθέσεων θα αποφασιστεί κατά τη διάρκεια του 2016, όταν ολοκληρωθεί η δέουσα αξιολόγησή τους. Κανένα από τα αιτήµατα που υποβλήθηκαν στην ΕΑΤ δυνάµει του άρθρου 17 του κανονισµού για την ΕΑΤ δεν οδήγησε το 2015 σε διατύπωση σύστασης σχετικά µε παραβίαση του δικαίου της Ευρωπαϊκής Ένωσης.

Διενέργεια αξιολογήσεων από οµοτίµους

Το 2014 όλες οι ΑΑ υποβλήθηκαν σε αξιολόγηση από οµοτίµους ως προς τη συµµόρφωσή τους µε τις κατευθυντήριες γραµµές της ΕΑΤ σχετικά µε την αξιολόγηση της καταλληλότητας των µελών του διοικητικού οργάνου και των προσώπων που κατέχουν καίριες θέσεις (EBA/GL/2012/06). Η εν λόγω αξιολόγηση από οµοτίµους ξεκίνησε το δεύτερο εξάµηνο του 2014 και η τελική έκθεση εγκρίθηκε από το συµβούλιο εποπτών τον Ιούνιο του 2015. Η αξιολόγηση από οµοτίµους περιλάµβανε τη διενέργεια αυτοαξιολόγησης από τις ΑΑ, µετά την οποία ακολούθησε το στάδιο της αξιολόγησης από οµοτίµους. Επιπλέον, η ΕΑΤ πραγµατοποίησε οκτώ επιτόπιες επισκέψεις σε ΑΑ σύµφωνα µε τα αποτελέσµατα της αξιολόγησης βάσει εγγράφων που διενεργήθηκε από οµοτίµους για τις κατευθυντήριες γραµµές προκειµένου να συµπληρώσει την τελική της αξιολόγηση. Η τελική έκθεση, στην οποία παρατίθενται όλες οι διαπιστώσεις από την αξιολόγηση από οµοτίµους και από τις επιτόπιες επισκέψεις, δηµοσιεύτηκε τον Ιούλιο του 2015.

Ανάλυση κόστους/ωφέλειας

Το 2015 η ΕΑΤ δηµοσίευσε δύο εκθέσεις για την παρακολούθηση των επιπτώσεων της µεταφοράς των απαιτήσεων της συµφωνίας «Βασιλεία ΙΙΙ» στην ΕΕ: µία τον Μάρτιο µε βάση τα δεδοµένα του Ιουνίου του 2014 και µία τον Σεπτέµβριο µε βάση τα δεδοµένα του Δεκεµβρίου του 2014. Κατά την εν λόγω άσκηση, η οποία πραγµατοποιήθηκε παράλληλα µε την αντίστοιχη άσκηση που πραγµατοποίησε η Επιτροπή της Βασιλείας για την Τραπεζική Εποπτεία σε παγκόσµιο επίπεδο, συλλέχθηκαν συγκεντρωτικά αποτελέσµατα σχετικά µε τους δείκτες κεφαλαίου, σταθµισµένων κατά κίνδυνο στοιχείων ενεργητικού, ρευστότητας και µόχλευσης για τις τράπεζες της ΕΕ. Στις δύο ασκήσεις συµµετείχαν συνολικά 148 και 364 τράπεζες της ΕΕ, αντιστοίχως, από τις οποίες οι 40/53 τράπεζες αποτελούν τράπεζες της οµάδας 1 (οι µεγαλύτερες τράπεζες της ΕΕ που δραστηριοποιούνται διεθνώς µε κεφάλαιο της κατηγορίας 1 άνω των 3 δισ. EUR).

Διατήρηση της λειτουργίας του διαδραστικού ενιαίου εγχειριδίου κανόνων

Σηµαντικό έργο επιτελέστηκε στην παροχή απαντήσεων σε ερωτήσεις που υποβλήθηκαν από συµφεροντούχους σχετικά µε την ερµηνεία και την εφαρµογή του ενιαίου εγχειριδίου κανόνων: στις 31 Δεκεµβρίου 2015 είχαν υποβληθεί µέσω της δικτυακής διεπαφής περίπου 2 550 ερωταπαντήσεις (έναντι 1 700 που είχαν υποβληθεί στο τέλος του 2014). Από αυτές, απορρίφθηκαν ή διαγράφηκαν περίπου 930 ερωταπαντήσεις (αύξηση, έναντι περίπου 600 στο τέλος του 2014), απαντήθηκαν περίπου 830 ερωταπαντήσεις (αύξηση, έναντι περίπου 580 στο τέλος του 2014), ενώ είναι υπό εξέταση περίπου 790 ερωταπαντήσεις (αύξηση, έναντι περίπου 580 στο τέλος του 2014). Επιπλέον, από τις 790 ερωταπαντήσεις που είναι υπό εξέταση, οι 90 αφορούν την οδηγία BRRD, ενώ οι υπόλοιπες αφορούν τον κανονισµό CRR / την οδηγία CRD, εκ των οποίων οι περισσότερες (περίπου το 75 %) επικεντρώνονται πρωτίστως σε ζητήµατα υποβολής στοιχείων και ακολούθως στον κίνδυνο ρευστότητας, στον πιστωτικό κίνδυνο και στον κίνδυνο αγοράς.

Τα εν λόγω αριθµητικά στοιχεία είναι ενδεικτικά της ολοένα και σηµαντικότερης απαίτησης για σαφήνεια ως προς τα νοµοθετικά και ρυθµιστικά πλαίσια που εµπίπτουν στο πεδίο εφαρµογής του εργαλείου ερωταπαντήσεων και, γενικότερα, για το ενιαίο εγχειρίδιο κανόνων στον τραπεζικό τοµέα.

Παροχή νοµικής υποστήριξης και προστασία των δεδοµένων προσωπικού χαρακτήρα

Καθ’ όλη τη διάρκεια του 2015 διασφαλίστηκε η παροχή νοµικής υποστήριξης, ανάλυσης και ποιοτικού ελέγχου όσον αφορά τα ρυθµιστικά προϊόντα της ΕΑΤ, συµπεριλαµβανοµένων τεχνικών προτύπων, κατευθυντήριων γραµµών, συστάσεων, γνωµοδοτήσεων και τεχνικών συµβουλών. Η ΕΑΤ συνεργάστηκε επίσης µε την Επιτροπή, την EIOPA και την ESMA µε σκοπό την καθιέρωση πρακτικών εργασίας για την εξασφάλιση της δυνατότητας έγκρισης και δηµοσίευσης τεχνικών προτύπων από την Επιτροπή το συντοµότερο δυνατό µετά την έγκρισή τους από το συµβούλιο εποπτών.

Νοµική υποστήριξη παρασχέθηκε επίσης σε επιχειρησιακά ζητήµατα της Αρχής, µεταξύ των οποίων ζητήµατα που αφορούσαν τη νέα έδρα της Αρχής, ζητήµατα ανθρώπινων πόρων που ανέκυψαν από τον κανονισµό υπηρεσιακής κατάστασης και το καθεστώς που εφαρµόζεται στο λοιπό προσωπικό, σε συµφωνίες µε προµηθευτές της ΕΑΤ και αιτήµατα από οργανισµούς της ΕΕ, όπως το Ευρωπαϊκό Ελεγκτικό Συνέδριο και ο Ευρωπαίος Διαµεσολαβητής. Το 2015 η ΕΑΤ διαχειρίστηκε περισσότερες από 24 επίσηµες καταγγελίες που υποβλήθηκαν απευθείας από ιδιώτες ή από νοµικά πρόσωπα, οι περισσότερες από τις οποίες αφορούσαν διάφορα ζητήµατα προστασίας των καταναλωτών.

Όσον αφορά την προστασία των δεδοµένων, το 2015 οι αρµόδιοι υπάλληλοι στο εσωτερικό της ΕΑΤ προώθησαν τη σηµασία των ζητηµάτων προστασίας των δεδοµένων µεταξύ των µελών του προσωπικού της ΕΑΤ, αναδεικνύοντας ιδιαίτερα τη σηµασία της προστασίας των δεδοµένων κατά τη διάρκεια ενηµερωτικών συνεδριάσεων υποδοχής που διοργανώθηκαν για τους νεοπροσληφθέντες υπαλλήλους.

Παροχή ψηφιακών υπηρεσιών για την υποστήριξη των κύριων λειτουργιών και της εσωτερικής διοίκησης της ΕΑΤ

Το 2015 στο επίκεντρο της ΤΠ τέθηκε η συντήρηση και η υποστήριξη συστηµάτων παραγωγής για τη συλλογή δεδοµένων, καθώς και η υλοποίηση µιας σειράς έργων σύµφωνα µε το πρόγραµµα εργασιών ΤΠ. Για τη βελτίωση και την υποστήριξη της εφαρµογής του ενιαίου εγχειριδίου κανόνων, η ΕΑΤ έθεσε σε εφαρµογή δύο εκδόσεις της ευρωπαϊκής πλατφόρµας εποπτείας (ESP) για την επέκταση του ρυθµιστικού πλαισίου όσον αφορά τις απαιτήσεις κατάρτισης χρηµατοοικονοµικών εκθέσεων και τις κοινές απαιτήσεις κατάρτισης εκθέσεων σε Finrep 2.1.3 και COREP 2.1.0 αντιστοίχως. Επιπροσθέτως, υλοποιήθηκε το έργο κοινοποιήσεων και κυρώσεων µε στόχο να παρασχεθεί στις ΑΑ µια ασφαλής πλατφόρµα για τη διαβίβαση κοινοποιήσεων και κυρώσεων στην ΕΑΤ.

Επικοινωνία και προβολή του έργου της ΕΑΤ

Κατά τη διάρκεια του έτους, η ΕΑΤ ξεκίνησε να εκτελεί εργασίες που αφορούν τη νέα στρατηγική της στον τοµέα των επικοινωνιών, η οποία εγκρίθηκε από το συµβούλιο διοίκησης της ΕΑΤ τον Μάρτιο του 2015. Διαπιστώθηκε αύξηση του αριθµού των τακτικών ειδικών εισαγωγικών ενηµερώσεων και των συνεντεύξεων σε µέλη των µέσων ενηµέρωσης σε ολόκληρη την ΕΕ. Με τη δηµοσίευση 172 ειδησεογραφικών δελτίων και δελτίων Τύπου το 2015, η ΕΑΤ διατήρησε τα ίδια επίπεδα µε τα προηγούµενα έτη όσον αφορά τις δραστηριότητες προσέγγισης (175 το 2014 και 157 το 2013). Για την προβολή συγκεκριµένων ειδήσεων σε ad hoc βάση χρησιµοποιήθηκαν πλατφόρµες µέσων κοινωνικής δικτύωσης, όπως το Twitter, το YouTube και το LinkedIn. Έως το τέλος του έτους, ο λογαριασµός Twitter της Αρχής είχε προσελκύσει περισσότερους από 2 000 ακόλουθους, ενώ η κοινότητα LinkedIn που ακολουθεί την ΕΑΤ αριθµούσε κατά µέσο όρο 6 159 χρήστες.

Το 2015 ξεκίνησε η έκδοση τριµηνιαίων ενηµερωτικών δελτίων που απευθύνονται στους υπεύθυνους Τύπου των κεντρικών τραπεζών της ΕΕ σε εθνικό επίπεδο, καθώς και στα µέσα ενηµέρωσης. Επιπλέον, κατά τη διάρκεια του δεύτερου εξαµήνου του έτους, οι δραστηριότητες επικοινωνίας επικεντρώθηκαν εντόνως στη διάσκεψη για τον εορτασµό της πέµπτης επετείου από την ίδρυση της ΕΑΤ, η οποία πραγµατοποιήθηκε τον Φεβρουάριο του 2016 στο Λονδίνο. Καθ’ όλη τη διάρκεια του 2015 επικαιροποιήθηκαν και αναδιοργανώθηκαν διάφορες ενότητες του δηµόσιου δικτυακού τόπου της ΕΑΤ µε σκοπό τη βελτιστοποίηση των πληροφοριών και τη διευκόλυνση της περιήγησης των χρηστών στον δικτυακό τόπο.


Εσωτερική διαχείριση

Συµβούλιο διοίκησης

Το συµβούλιο εποπτών εξέλεξε δύο νέα µέλη του συµβουλίου διοίκησης τον Δεκέµβριο του 2015 και επανεξέλεξε ένα τρίτο µέλος για δεύτερη θητεία. Το 2015 στη σύνθεση του συµβουλίου διοίκησης περιλαµβάνονταν τέσσερα µέλη από συµµετέχοντα κράτη µέλη στον Ενιαίο Εποπτικό Μηχανισµό (ΕΕΜ) (Γερµανία, Ισπανία, Ιταλία και Κάτω Χώρες) και δύο µέλη από µη συµµετέχοντα κράτη µέλη στον ΕΕΜ (Πολωνία και Ηνωµένο Βασίλειο). Κατά τη διάρκεια του έτους, το συµβούλιο διοίκησης συνεδρίασε πέντε φορές στις εγκαταστάσεις της ΕΑΤ στο Λονδίνο.

Σηµαντικότερες εξελίξεις

Το 2015 επήλθαν ορισµένες αλλαγές στην εσωτερική οργανωτική δοµή της ΕΑΤ. Ειδικότερα, λόγω των νέων καθηκόντων που ανατέθηκαν στην ΕΑΤ, καθώς και της ανάγκης διαχωρισµού των καθηκόντων εποπτείας και εξυγίανσης, δηµιουργήθηκε από την 1η Φεβρουαρίου 2015 µια νέα και ανεξάρτητη µονάδα εξυγίανσης. Κατά συνέπεια, όλα τα σχετικά µε την εξυγίανση καθήκοντα που ενέπιπταν στο πεδίο αρµοδιοτήτων του τµήµατος Ρύθµισης και Εποπτείας µεταβιβάστηκαν στη νέα µονάδα και η παλαιά µονάδα Ανάκαµψης, Εξυγίανσης και Καταχώρισης που υπαγόταν στο τµήµα Ρύθµισης καταργήθηκε. Επιπροσθέτως, η µονάδα Συντονισµού των Αρµόδιων Αρχών των Κρατών Καταγωγής και Υποδοχής η οποία υπαγόταν στο τµήµα Παρακολούθησης µετονοµάστηκε σε µονάδα Εποπτικής Σύγκλισης και τα καθήκοντά της αναδιαρθρώθηκαν γύρω από τον άξονα της εποπτικής σύγκλισης. Τον Μάρτιο του 2015 η µονάδα Προστασίας των Καταναλωτών και Χρηµατοοικονοµικών Θεµάτων µετονοµάστηκε επίσης σε µονάδα Προστασίας των Καταναλωτών, Χρηµατοοικονοµικής Καινοτοµίας και Πληρωµών, ούτως ώστε να αντικατοπτρίζει τον αυξανόµενο αριθµό των εντολών που ξεκίνησε να λαµβάνει η ΕΑΤ στον τοµέα των πληρωµών.

Στο τέλος του 2014 η ΕΑΤ ολοκλήρωσε επιτυχώς τη µετεγκατάστασή της στα νέα γραφεία της στη διεύθυνση 1 Canada Square, Canary Wharf, στο Λονδίνο. Η µετεγκατάσταση δεν προκάλεσε διαταραχές στη λειτουργία της και η µεταφορά επέτρεψε στην Αρχή να εκπληρώσει τις τεχνικές και οργανωτικές απαιτήσεις της Αρχής για την άσκηση των δραστηριοτήτων της.

Δηµοσιονοµική και χρηµατοοικονοµική διαχείριση

Το 2015 η ΕΑΤ επανέλαβε την σχεδόν πλήρη εκτέλεση του προϋπολογισµού του προηγούµενου έτους, µε τη δέσµευση του 99,3 % των διαθέσιµων κονδυλίων και τη µείωση του ποσοστού µεταφοράς σε επόµενες χρήσεις στο 9,7 %. Ο στόχος αυτός επιτεύχθηκε υπό δυσχερείς δηµοσιονοµικές συνθήκες. Παρά τη διάθεση υψηλότερων ποσοστών στελέχωσης στην ΕΑΤ, η αρµόδια για τον προϋπολογισµό αρχή µείωσε τους δηµοσιονοµικούς πόρους της ΕΑΤ για το 2015 κατά περίπου 2 εκατ. EUR (6 %) σε σύγκριση µε το προηγούµενο έτος. Επιπλέον, η αξία του ευρώ µειώθηκε σε σηµαντικό βαθµό έναντι της λίρας στερλίνας κατά τη διάρκεια του έτους, γεγονός που ανάγκασε την ΕΑΤ να ζητήσει διορθωτικό προϋπολογισµό ύψους 1,9 εκατ. EUR προκειµένου να είναι σε θέση να εκπληρώσει τις χρηµατοοικονοµικές της υποχρεώσεις. Ο διορθωτικός προϋπολογισµός εγκρίθηκε τον Αύγουστο του 2015.

Ο προϋπολογισµός του 2016 βελτιώθηκε σηµαντικά, µε αποτέλεσµα να ανέρχεται συνολικά σε 38 εκατ. EUR. Το ποσό αυτό αντιστοιχεί σε αύξηση της τάξης του 20 % επί του αρχικού προϋπολογισµού του 2015 και συνιστά αποτέλεσµα των διδαγµάτων που άντλησαν από τη διαδικασία του προηγούµενου έτους τόσο η ΕΑΤ όσο και η αρµόδια για τον προϋπολογισµό αρχή.

Διαχείριση ανθρώπινων πόρων

Κατά τη διάρκεια του 2015, η ΕΑΤ διοργάνωσε 40 διαδικασίες επιλογής, έλαβε 951 αιτήσεις και πραγµατοποίησε συνεντεύξεις µε 120 υποψηφίους. Ο συνολικός αριθµός του προσωπικού αυξήθηκε το 2015 σε 156 υπαλλήλους, µεταξύ των οποίων 118 έκτακτοι υπάλληλοι, 29 συµβασιούχοι υπάλληλοι και 13 αποσπασµένοι εθνικοί εµπειρογνώµονες ευρείας γεωγραφικής προέλευσης (26 εθνικότητες της ΕΕ) και ισόρροπης εκπροσώπησης των φύλων (45 % γυναίκες και 55 % άνδρες). Για πρώτη φορά από την ίδρυση της ΕΑΤ, ο πίνακας προσωπικού της Αρχής ήταν κατά 1,7 % κάτω από τον προγραµµατισµένο της στόχο των 120 θέσεων έκτακτων υπαλλήλων.

Ο συνολικός ρυθµός εναλλαγής προσωπικού λόγω παραιτήσεων, µη ανανέωσης συµβάσεων και λήξης συµβάσεων ανήλθε σε ποσοστό 10,3 %. Το ποσοστό αυτό ήταν κατά 2,6 %χαµηλότερο σε σύγκριση µε το 2014 (12,9 %). Από τις 117 αιτήσεις πρακτικής άσκησης που έλαβε, η ΕΑΤ επέλεξε και παρείχε τη δυνατότητα πρακτικής άσκησης το 2015 σε έξι ασκούµενους.

Αξιολόγηση των αποτελεσµάτων των ελέγχων που διενεργήθηκαν κατά το έτος αναφοράς

Το 2015 η Υπηρεσία Εσωτερικού Λογιστικού Ελέγχου της Επιτροπής προέβη σε περιορισµένη επισκόπηση παρακολούθησης της διαχείρισης έργων ΤΠ και σε έλεγχο της διαχείρισης ανθρώπινων πόρων. Η ΕΑΤ έκανε δεκτές όλες τις παρατηρήσεις και τις συστάσεις και κατάρτισε κατάλληλα σχέδια δράσης.

Ευρωπαϊκό Ελεγκτικό Συνέδριο

Ο έλεγχος των ετήσιων λογαριασµών για το έτος 2015 διενεργήθηκε εν µέρει από το Ευρωπαϊκό Ελεγκτικό Συνέδριο και εν µέρει, για δεύτερη φορά, από εξωτερική ελεγκτική εταιρεία (Moore Stephens). Δεν διατυπώθηκε ούτε έκλεισε καµία κρίσιµης σηµασίας σύσταση, και την 1η Ιανουαρίου 2016 δεν εκκρεµούσε καµία κρίσιµης σηµασίας σύσταση.

Διαχείριση κινδύνων

Το 2015 η ΕΑΤ πραγµατοποίησε την εσωτερική της άσκηση αξιολόγησης κινδύνου µε σκοπό τον προσδιορισµό των κινδύνων και των τύπων ανοιγµάτων, καθώς και την πρόταση µέτρων µείωσης των κινδύνων. Το αποτέλεσµα ήταν η δηµιουργία µητρώου κινδύνων στο οποίο οι κίνδυνοι ταξινοµούνταν σε κατηγορίες ανάλογα µε τον βαθµό σοβαρότητάς τους. Ως σοβαρότεροι κίνδυνοι για την Αρχή χαρακτηρίστηκαν οι κίνδυνοι που αφορούν συµβάντα ασφάλειας ΤΠ, την επιβολή ελέγχων σε διάφορους τοµείς αρµοδιοτήτων, τις απρόβλεπτες συνέπειες του ενιαίου εγχειριδίου κανόνων και τα τρωτά σηµεία του τραπεζικού τοµέα της ΕΕ. Για όλους τους κινδύνους που προσδιορίστηκαν αναπτύχθηκαν αντίστοιχα µέτρα µετριασµού.

Συνέχεια που δόθηκε στις παρατηρήσεις της αρµόδιας για την απαλλαγή αρχής

Στις 11 Απριλίου 2016, η αρµόδια για την απαλλαγή αρχή χορήγησε απαλλαγή στον εκτελεστικό διευθυντή της ΕΑΤ όσον αφορά την εκτέλεση του προϋπολογισµού της Αρχής για το οικονοµικό έτος 2014. Το κείµενο που εγκρίθηκε σχετικά µε την απαλλαγή για το έτος 2014 περιλάµβανε 32 παραγράφους παρατηρήσεων, οι οποίες ήταν στην πλειονότητά τους είτε επισηµάνσεις (µε ικανοποίηση) είτε επιβεβαιώσεις. Όσον αφορά τις παραγράφους οι οποίες θα µπορούσαν να χαρακτηριστούν ως έκκληση για την ανάληψη δράσης εκ µέρους της ΕΑΤ, δεδοµένου ότι η έκθεση σχετικά µε την απαλλαγή εγκρίθηκε µόλις πρόσφατα, η ΕΑΤ εξακολουθεί να εργάζεται µε σκοπό τη διατύπωση των απαντήσεών της στα σηµεία σχετικά µε την ανάληψη δράσης.

Αξιολόγηση της αποτελεσµατικότητας των συστηµάτων εσωτερικού ελέγχου

Προκειµένου να συνδράµει τον εκτελεστικό διευθυντή στο έργο του κατά την εφαρµογή εσωτερικών ελέγχων, η Αρχή έχει θεσπίσει µια σειρά προτύπων εσωτερικού ελέγχου. Το 2015 σηµειώθηκε απτή πρόοδος στους ακόλουθους τοµείς των προτύπων εσωτερικού ελέγχου: δεοντολογικές και οργανωτικές αξίες, στόχοι και δείκτες επιδόσεων, διαδικασίες διαχείρισης κινδύνων, διαχείριση εγγράφων, καθώς επίσης και πληροφόρηση και επικοινωνία.


Αναλυτικός κατάλογος προϊόντων της ΕΑΤ που παραδόθηκαν το 2015





	Είδος παραδοτέου
	Τίτλος



	Κατευθυντήριες γραµµές
	Κατευθυντήριες γραµµές σχετικά µε τις καθυστερήσεις και τις κατασχέσεις



	 
	Κατευθυντήριες γραµµές σχετικά µε το εργαλείο διαχωρισµού περιουσιακών στοιχείων



	 
	Κατευθυντήριες γραµµές σχετικά µε τις µεθόδους υπολογισµού των εισφορών στα συστήµατα εγγύησης καταθέσεων (ΣΕΚ)



	 
	Κατευθυντήριες γραµµές σχετικά µε τους µηχανισµούς ενεργοποίησης της εξυγίανσης



	 
	Κατευθυντήριες γραµµές σχετικά µε τις προϋποθέσεις για τη χρηµατοπιστωτική στήριξη οµίλου



	 
	Κατευθυντήριες γραµµές σχετικά µε την αξιολόγηση πιστοληπτικής ικανότητας δυνάµει της οδηγίας για την ενυπόθηκη πίστη (MCD)



	 
	Κατευθυντήριες γραµµές σχετικά µε τις απλουστευµένες υποχρεώσεις



	 
	Κατευθυντήριες γραµµές σχετικά µε τους µηχανισµούς ενεργοποίησης έγκαιρης παρέµβασης



	 
	Κατευθυντήριες γραµµές σχετικά µε τους δείκτες των σχεδίων ανάκαµψης



	 
	Κατευθυντήριες γραµµές σχετικά µε τις δεσµεύσεις πληρωµής έναντι ΣΕΚ



	 
	Κατευθυντήριες γραµµές σχετικά µε τον κατάλογο ελάχιστων υπηρεσιών ή εγκαταστάσεων που είναι αναγκαίες προκειµένου ο αποδέκτης να είναι σε θέση να ασκεί τις δραστηριότητες που του µεταβιβάζονται δυνάµει της οδηγίας για την ανάκαµψη και την εξυγίανση των τραπεζών (BRRD)



	 
	Κατευθυντήριες σχετικά µε την εποπτεία προϊόντων και τις ρυθµίσεις διακυβέρνησης για προϊόντα λιανικής τραπεζικής



	 
	Κατευθυντήριες γραµµές σχετικά µε το εργαλείο πώλησης δραστηριοτήτων δυνάµει της οδηγίας για την ανάκαµψη και την εξυγίανση των τραπεζών (BRRD)



	 
	Κατευθυντήριες γραµµές σχετικά µε τους εθνικούς προσωρινούς καταλόγους των πλέον αντιπροσωπευτικών υπηρεσιών που συνδέονται µε λογαριασµό πληρωµών και υπόκεινται στην καταβολή τέλους δυνάµει της οδηγίας για τους λογαριασµούς πληρωµών



	 
	Κατευθυντήριες γραµµές σχετικά µε τη διαχείριση του κινδύνου επιτοκίου που απορρέει από µη σχετιζόµενες µε το χαρτοφυλάκιο συναλλαγών δραστηριότητες στο πλαίσιο της διαδικασίας εποπτικού ελέγχου και αξιολόγησης (ΔΕΕΑ)



	 
	Κατευθυντήριες γραµµές σχετικά µε τις κοινοποιήσεις διαβατηρίου για µεσίτες πιστώσεων βάσει της οδηγίας για την ενυπόθηκη πίστη (MCD)



	Εκτελεστικά τεχνικά πρότυπα
	ITS σχετικά µε τη συγκριτική αξιολόγηση χαρτοφυλακίων



	 
	ITS περί δηµοσιοποίησης συµφωνιών χρηµατοπιστωτικής στήριξης οµίλου



	 
	2 ITS σχετικά µε αξιολογήσεις πιστοληπτικής ικανότητας από εξωτερικούς οργανισµούς πιστοληπτικής ικανότητας (ECAI)



	 
	ITS περί διαδικασιών, εντύπων και υποδειγµάτων για την παροχή πληροφοριών σχετικά µε τα σχέδια εξυγίανσης



	 
	ITS περί ενιαίων µορφοτύπων, υποδειγµάτων και ορισµών για τον προσδιορισµό και τη διαβίβαση πληροφοριών από τις αρµόδιες αρχές και τις αρχές εξυγίανσης προς την ΕΑΤ



	 
	Επικαιροποιηµένα ITS περί δηµοσιοποίησης και υποβολής εποπτικών εκθέσεων σχετικά µε τον δείκτη µόχλευσης για τα ιδρύµατα της ΕΕ



	 
	Επικαιροποιηµένα ITS περί υποβολής εκθέσεων σχετικά µε τον δείκτη κάλυψης ρευστότητας



	 
	Επικαιροποιηµένα ITS περί δηµοσιοποίησης και υποβολής εποπτικών εκθέσεων σχετικά µε τον δείκτη µόχλευσης για τα ιδρύµατα της ΕΕ



	 
	Τροποποιηµένο ITS περί υποβολής εποπτικών εκθέσεων για τα ιδρύµατα



	Ρυθµιστικά τεχνικά πρότυπα
	Τροποποιηµένα RTS σχετικά µε συγκεκριµένα µέλη του προσωπικού



	 
	3 RTS σχετικά µε απαιτήσεις προληπτικής εποπτείας για τα κεντρικά αποθετήρια τίτλων (ΚΑΤ)



	 
	RTS περί συγκριτικής αξιολόγησης χαρτοφυλακίων



	 
	RTS σχετικά µε τις προϋποθέσεις για την παροχή χρηµατοπιστωτικής στήριξης οµίλου



	 
	RTS περί συµβατικής αναγνώρισης της διάσωσης µε ίδια µέσα



	 
	RTS σχετικά µε ανεξάρτητους εκτιµητές



	 
	RTS σχετικά µε τα σχέδια αναδιάρθρωσης επιχειρήσεων



	 
	RTS σχετικά µε κριτήρια ελάχιστων απαιτήσεων ιδίων κεφαλαίων και επιλέξιµων υποχρεώσεων (MREL)



	 
	RTS περί κοινοποίησης και ειδοποίησης αναστολής δυνάµει της οδηγίας για την ανάκαµψη και την εξυγίανση των τραπεζών (BRRD)



	 
	RTS σχετικά µε την επιχειρησιακή λειτουργία των σωµάτων εξυγίανσης



	 
	RTS σχετικά µε τα λεπτοµερή αρχεία χρηµατοπιστωτικών συµβάσεων



	 
	RTS σχετικά µε τη µεθοδολογία αξιολόγησης για την επικύρωση των υποδειγµάτων πιστωτικού κινδύνου



	 
	RTS σχετικά µε την αποτίµηση των παραγώγων κατά την εξυγίανση



	Γνωµοδοτήσεις/συµβουλές
	Γνωµοδότηση σχετικά µε τον τρόπο λειτουργίας της διαδικασίας συγκριτικής αξιολόγησης



	 
	Γνωµοδότηση σχετικά µε τη θέσπιση ευρωπαϊκού πλαισίου για τον χαρακτηρισµό των τιτλοποιήσεων



	 
	Γνωµοδότηση σχετικά µε τις συνεισφορές στο Ενιαίο Ταµείο Εξυγίανσης



	 
	Γνωµοδότηση σχετικά µε τη στηριζόµενη στον δανεισµό συµµετοχική χρηµατοδότηση



	 
	3 γνωµοδοτήσεις σχετικά µε το πλαίσιο εξυγίανσης για τις τράπεζες της ΕΕ, το οποίο καλύπτει τον ορισµό των κρίσιµων λειτουργιών και κύριων επιχειρηµατικών τοµέων, καθώς και κανόνες για την εξαίρεση υποχρεώσεων από την εφαρµογή του εργαλείου διάσωσης µε ίδια µέσα



	 
	Γνωµοδότηση σχετικά µε τα ITS περί πρόσθετων µέτρων παρακολούθησης της ρευστότητας



	 
	Γνωµοδότηση σχετικά µε τα RTS περί εφαρµογής παρεκκλίσεων για νοµίσµατα µε περιορισµούς



	 
	Γνωµοδότηση σχετικά µε τον κίνδυνο προσαρµογής πιστωτικής αποτίµησης (CVA)



	 
	Γνωµοδότηση σχετικά µε το µέγιστο διανεµητέο ποσό (ΜΔΠ)



	 
	Γνωµοδότηση σχετικά µε τις ορθές πρακτικές για τις υποθήκες



	 
	Γνωµοδότηση σχετικά µε τα RTS περί της αξίας του ενυπόθηκου ακινήτου



	 
	Γνωµοδότηση σχετικά µε τα ITS για νοµίσµατα µε περιορισµούς στη διαθεσιµότητα των ρευστών στοιχείων ενεργητικού



	 
	Γνωµοδότηση σχετικά µε την εφαρµογή της αναλογικότητας



	 
	Γνωµοδότηση σχετικά µε απαλλαγή για την αντιµετώπιση δυνητικών προβληµάτων συγκέντρωσης για καλυµµένα οµόλογα



	 
	Γνωµοδότηση σχετικά µε τη συνεργασία µε τρίτες χώρες



	 
	Γνωµοδότηση σχετικά µε τον ορισµό του αποδεκτού κεφαλαίου



	 
	Γνωµοδότηση σχετικά µε τις προστατευόµενες ρυθµίσεις σε κατάσταση εξυγίανσης



	 
	Έκθεση σχετικά µε τις επιχειρήσεις επενδύσεων



	Δηµοσιευµένες εκθέσεις
	Ετήσια έκθεση για το 2014



	 
	Έκθεση σχετικά µε την ολοκλήρωση του σχεδίου δράσης της ΕΑΤ για τα σώµατα εποπτών του 2014 και κατάρτιση του σχεδίου δράσης της ΕΑΤ για τα σώµατα εποπτών του 2015



	 
	Έκθεση σχετικά µε την προσέγγιση ορισµού των κρίσιµων λειτουργιών και κύριων επιχειρηµατικών τοµέων στα σχέδια ανάκαµψης



	 
	Έκθεση σχετικά µε τις καταναλωτικές τάσεις το 2015



	 
	Ετήσια έκθεση σχετικά µε τη σύγκλιση των εποπτικών πρακτικών



	 
	Έκθεση σχετικά µε τις επιχειρήσεις επενδύσεων



	 
	Έκθεση σχετικά µε τις δυνητικές επιπτώσεις των ρυθµιστικών µέτρων στα επιχειρηµατικά µοντέλα των τραπεζών



	 
	Έκθεση σχετικά µε την εφαρµογή νοµοθετικών διατάξεων περί συνεργασίας και ανταλλαγής πληροφοριών µεταξύ των εποπτικών αρχών της ΕΕ και τρίτων χωρών



	 
	Έκθεση σχετικά µε το επίπεδο επιβάρυνσης των στοιχείων ενεργητικού το 2015



	 
	Φθινοπωρινή έκθεση της µεικτής επιτροπής σχετικά µε τους κινδύνους και τα τρωτά σηµεία του χρηµατοοικονοµικού συστήµατος της ΕΕ



	 
	Έκθεση της µεικτής επιτροπής σχετικά µε την τιτλοποίηση



	 
	Εαρινή έκθεση της µεικτής επιτροπής σχετικά µε τους κινδύνους και τα τρωτά σηµεία του χρηµατοοικονοµικού συστήµατος της ΕΕ (Μάιος 2015)



	 
	Κατάλογος χρηµατοπιστωτικών οµίλων ετερογενών δραστηριοτήτων 2015



	 
	Έκθεση σχετικά µε τις εγκεκριµένες υψηλότερες αναλογίες αποδοχών



	 
	2 εκθέσεις σχετικά µε την άσκηση παρακολούθησης της δέσµης CRD IV – CRR / «Βασιλεία ΙΙΙ»



	 
	Έκθεση σχετικά µε την άσκηση συγκριτικής αξιολόγησης πιστωτικού κινδύνου του αντισυµβαλλοµένου



	 
	Έκθεση σχετικά µε τα σενάρια συγκριτικής αξιολόγησης στα σχέδια ανάκαµψης



	 
	Έκθεση σχετικά µε τον κίνδυνο προσαρµογής πιστωτικής αποτίµησης (CVA)



	 
	Έκθεση σχετικά µε τα ανοίγµατα των ιδρυµάτων έναντι οντοτήτων του σκιώδους τραπεζικού συστήµατος



	 
	Έκθεση σχετικά µε τον χαρακτηρισµό των τιτλοποιήσεων



	 
	Έκθεση σχετικά µε τον δείκτη καθαρής σταθερής χρηµατοδότησης (NSFR)



	 
	Έκθεση σχετικά µε την εφαρµογή της αναλογικότητας



	 
	Έκθεση σχετικά µε τη σύνθετη τιτλοποίηση



	 
	Έκθεση σχετικά µε τη συγκριτική αξιολόγηση αποδοχών και τα υψηλά αµειβόµενα πρόσωπα (2013)



	 
	Έκθεση σχετικά µε τη χρήση επιδοµάτων



	 
	2 εκθέσεις σχετικά µε την αξιολόγηση κινδύνου του ευρωπαϊκού τραπεζικού συστήµατος



	 
	Έκθεση σχετικά µε τα µέτρα µακροπροληπτικής πολιτικής



	 
	Έκθεση σχετικά µε την άσκηση διαφάνειας



	 
	Έκθεση σχετικά µε την παρακολούθηση των πρόσθετων µέσων της κατηγορίας 1 (AT1) ιδρυµάτων της ΕΕ



	Συστάσεις
	Σύσταση για την ισοδυναµία των καθεστώτων εµπιστευτικότητας



	 
	Τροποποιηµένη σύσταση για την ισοδυναµία των καθεστώτων εµπιστευτικότητας



	Αξιολογήσεις από οµοτίµους
	Αξιολόγηση από οµοτίµους των κατευθυντήριων γραµµών σχετικά µε την αξιολόγηση της καταλληλότητας των µελών του διοικητικού οργάνου και των προσώπων που κατέχουν καίριες θέσεις (EBA/GL/2012/06)



	Έγγραφα διαβούλευσης (CP)
	CP για ITS περί διαδικασιών, εντύπων και υποδειγµάτων για τον σχεδιασµό εξυγίανσης



	 
	CP για κατευθυντήριες γραµµές σχετικά µε την επικοινωνία µεταξύ των αρµόδιων αρχών και των ελεγκτών



	 
	CP για κατευθυντήριες γραµµές σχετικά µε τους παράγοντες κινδύνου και την απλουστευµένη και ενισχυµένη δέουσα επιµέλεια ως προς τον πελάτη



	 
	CP για κατευθυντήριες γραµµές σχετικά µε τα όρια των ανοιγµάτων έναντι οντοτήτων του σκιώδους τραπεζικού συστήµατος



	 
	CP για κατευθυντήριες γραµµές σχετικά µε την εποπτεία βάσει κινδύνου



	 
	CP για κατευθυντήριες γραµµές σχετικά µε την απλουστευµένη δέουσα επιµέλεια



	 
	CP για κατευθυντήριες γραµµές σχετικά µε τις ορθές πολιτικές αποδοχών



	 
	CP για RTS σχετικά µε κριτήρια προνοµιακής αντιµετώπισης στο πλαίσιο διασυνοριακής ενδοοµιλικής χρηµατοπιστωτικής στήριξης βάσει του δείκτη κάλυψης ρευστότητας (LCR)



	 
	CP για κατευθυντήριες γραµµές σχετικά µε την εφαρµογή του ορισµού της αθέτησης



	 
	CP για ITS περί ανταλλαγών πληροφοριών µεταξύ των αρχών όσον αφορά ειδικές συµµετοχές



	 
	CP για ITS σχετικά µε την αντιστοίχιση των αξιολογήσεων πιστοληπτικής ικανότητας των εξωτερικών οργανισµών πιστοληπτικής ικανότητας (ECAI) για τις θέσεις τιτλοποίησης



	 
	CP για RTS σχετικά µε τη µεθοδολογία της προσέγγισης εσωτερικών διαβαθµίσεων (IRB)



	 
	CP για RTS σχετικά µε απαιτήσεις προληπτικής εποπτείας για τα κεντρικά αποθετήρια τίτλων (ΚΑΤ)



	 
	CP για RTS περί εξαίρεσης των µη χρηµατοοικονοµικών αντισυµβαλλοµένων τρίτων χωρών από τον κίνδυνο προσαρµογής πιστωτικής αποτίµησης (CVA)



	 
	CP για RTS σχετικά µε προϋποθέσεις κεφαλαιακών απαιτήσεων για ανοίγµατα σε υποθήκες επί ακινήτων



	 
	CP για RTS περί συντελεστών στάθµισης κινδύνου για ανοίγµατα ειδικού δανεισµού



	 
	CP για RTS περί τεχνικών µείωσης του κινδύνου για συµβάσεις εξωχρηµατιστηριακών παραγώγων που δεν εκκαθαρίζονται από κεντρικό αντισυµβαλλόµενο



	 
	CP για κατευθυντήριες γραµµές σχετικά µε τις κοινοποιήσεις διαβατηρίου για µεσίτες πιστώσεων βάσει της οδηγίας για την ενυπόθηκη πίστη (MCD)



	 
	CP για κατευθυντήριες γραµµές σχετικά µε τις απαιτήσεις περί αποδοχών για το προσωπικό πωλήσεων



	 
	CP για RTS σχετικά µε το περιεχόµενο και την παρουσίαση των βασικών εγγράφων πληροφοριών για τις δέσµες επενδυτικών προϊόντων για ιδιώτες επενδυτές και επενδυτικών προϊόντων βασιζόµενων σε ασφάλιση (PRIIP)



	 
	CP για RTS περί διαχωρισµού συστήµατος καρτών πληρωµής και φορέων επεξεργασίας δυνάµει του κανονισµού σχετικά µε τις διατραπεζικές προµήθειες (IFR)



	 
	CP για RTS σχετικά µε τη συνεργασία και την ανταλλαγή πληροφοριών για τον µηχανισµό διαβατηρίου δυνάµει της αναθεωρηµένης οδηγίας για τις υπηρεσίες πληρωµών (PSD2)



	 
	CP για την ισοτιµία αναφοράς δυνάµει της οδηγίας για την ενυπόθηκη πίστη (MCD)



	 
	CP για κατευθυντήριες γραµµές σχετικά µε το καθεστώς αντιµετώπισης του κινδύνου προσαρµογής πιστωτικής αποτίµησης (CVA) στο πλαίσιο της διαδικασίας εποπτικού ελέγχου και αξιολόγησης (ΔΕΕΑ)



	 
	CP για κατευθυντήριες γραµµές σχετικά µε την εσωτερική διαδικασία αξιολόγησης της κεφαλαιακής επάρκειας (ICAAP) και την εσωτερική διαδικασία αξιολόγησης της επάρκειας ρευστότητας (ILAAP)



	 
	CP για κατευθυντήριες γραµµές σχετικά µε συµφωνίες συνεργασίας µεταξύ των συστηµάτων εγγύησης των καταθέσεων



	 
	CP για κατευθυντήριες γραµµές σχετικά µε τις προσοµοιώσεις ακραίων καταστάσεων των ΣΕΚ



	 
	CP για κατευθυντήριες γραµµές σχετικά µε την αποκάλυψη εµπιστευτικών πληροφοριών δυνάµει της οδηγίας για την ανάκαµψη και την εξυγίανση των τραπεζών (BRRD)



	 
	CP για RTS σχετικά µε τις απαιτήσεις για τα σχέδια αναδιάρθρωσης



	 
	CP για RTS σχετικά µε τα λεπτοµερή αρχεία χρηµατοπιστωτικών συµβάσεων



	 
	CP για RTS σχετικά µε την αποτίµηση των παραγώγων κατά την εξυγίανση



	 
	CP για ITS περί απαιτήσεων κατάρτισης χρηµατοοικονοµικών εκθέσεων (FINREP) µε τη χρήση του ΔΠΧΑ 9



	 
	CP για κατευθυντήριες γραµµές σχετικά µε τις προσοµοιώσεις ακραίων καταστάσεων και τις εποπτικές προσοµοιώσεις ακραίων καταστάσεων



	Έγγραφα προβληµατισµού
	Έγγραφο προβληµατισµού και πρόσκληση υποβολής στοιχείων σχετικά µε τις ΜΜΕ και τον συντελεστή υποστήριξης των ΜΜΕ



	 
	Σχέδιο εγγράφου προβληµατισµού της υποεπιτροπής «Προστασία των καταναλωτών και χρηµατοπιστωτική καινοτοµία» της µεικτής επιτροπής (JC SC CPFI) σχετικά µε την αυτοµατοποιηµένη παροχή χρηµατοπιστωτικών συµβουλών



	 
	Έγγραφο προβληµατισµού σχετικά µε το µέλλον της προσέγγισης εσωτερικών διαβαθµίσεων (IRB)

